**บทที่ 3**

**ความซับซ้อนของบุคลิกภาพตัวละครเอกชาย**

**จากนวนิยายโบตั๋นในห้าทศวรรษ**

 การวิเคราะห์ความซับซ้อนของบุคลิกภาพภายนอกและบุคลิกภาพภายในตัวละครเอกชาย 10 คน จากนวนิยายโบตั๋น ทั้ง 10 เรื่อง ใน 5 ทศวรรษ คือ สยาม จากเรื่องสายสัมพันธ์, คม จากเรื่องภาพลวง, โรเบิร์ต จากเรื่องผู้หญิงคนนั้นชื่อบุญรอด, พัฒนะ จากเรื่องสุดแต่ใจจะไขว่คว้า, ภูริภพ จากเรื่องตะวันชิงพลบ, นิรัติศัย จากเรื่องทิพย์ดุริยางค์, นภมัย จากเรื่องแค่เอื้อม, อริน จากเรื่องเล่ห์, เมธาวี จากเรื่องกล้วยไม้กลีบช้ำ, ณัฐพล จากเรื่องสุดทางฝันวันฟ้าใส

 จากข้อมูลตัวละครเอกข้างต้นผู้วิจัยใช้วิเคราะห์ความความซับซ้อนของบุคลิกภาพภายนอกและบุคลิกภาพภายในตัวละครเอกชาย ตามแนวคิดทฤษฎีบุคลิกภาพ ทฤษฎีจิตวิเคราะห์ ของ Sigmund Freud ทฤษฎีจิตวิทยาสังคม ของ Alfred Adler และ Karen Horney สรุปความซับซ้อนในบุคลิกภาพ 7 ด้าน คือ ความซับซ้อนในรูปร่างลักษณะ, กิริยาท่าทาง, การพูดจา, การแต่งกาย, ลักษณะนิสัย, ความสัมพันธ์กับบุคคลและสังคม, ทัศนคติการดำเนินชีวิต ดังนี้

 1. ความซับซ้อนในรูปร่างลักษณะ

 จากการวิเคราะห์ความซับซ้อนในรูปร่างลักษณะของตัวละครเอกชาย ซึ่งมี 3 ลักษณะ คือ ตัวละครเอกชายที่มีรูปร่างสูงโปร่งผิวขาว, ตัวละครเอกชายที่มีรูปร่างใหญ่ผิวขาว และตัวละครเอกชายที่มีรูปร่างบึกบึนผิวคล้ำ ดังตารางที่ 3.1

**ตารางที่ 3.1**

*ความซับซ้อนในรูปร่างลักษณะของตัวละครเอกชาย*

*(ต่อ)*

|  |  |  |  |
| --- | --- | --- | --- |
| รูปร่างลักษณะ | ตัวละคร | นวนิยายเรื่อง | ความซับซ้อน |
| 1. รูปร่างสูงโปร่ง ผิวขาว | สยาม อรินภูริภพ | สายสัมพันธ์เล่ห์ตะวันชิงพลบ | 1. ความไม่น่าเชื่อถือ2. ความหลงตัวเอง |
| 2. รูปร่างใหญ่ ผิวขาว | โรเบิร์ตนภมัยนิรัติศัย | ผู้หญิงคนนั้นชื่อบุญรอดแค่เอื้อมทิพย์ดุริยางค์ | 1. ความล้าสมัย2. ความมีเสน่ห์  |

**ตารางที่ 3.1** (ต่อ)

|  |  |  |  |
| --- | --- | --- | --- |
| รูปร่างลักษณะ | ตัวละคร | นวนิยายเรื่อง | ความซับซ้อน |
|  | ณัฐพลนิรัติศัยณัฐพล | สุดทางฝันวันฟ้าใสทิพย์ดุริยางค์สุดทางฝันวันฟ้าใส |  |
| 3. รูปร่างบึกบึน ผิวคล้ำ | คมพัฒนะเมธาวี | ภาพลวงสุดแต่ใจจะไขว่คว้ากล้วยไม้กลีบช้ำ | 1. ความมีเสน่ห์2. ความเกียจคร้าน3. ความน่าเอ็นดู |

 จากตารางสรุปได้ว่า ความซับซ้อนในรูปร่างลักษณะของตัวละครเอกชาย ทั้ง 10 คน 3 ลักษณะ คือ ตัวละครเอกชายที่มีรูปร่างสูงโปร่ง ผิวขาว มีความซับซ้อนด้านความไม่น่าเชื่อถือ, ความหลงตัวเอง ตัวละครเอกชายที่มีรูปร่างใหญ่ ผิวขาว มีความซับซ้อนด้านความล้าสมัย, ความมีเสน่ห์ ตัวละครเอกชายที่มีรูปร่างบึกบึน ผิวคล้ำมีความซับซ้อนด้านความมีเสน่ห์, ความเกียจคร้าน, ความน่าเอ็นดู ดังนี้

 1.1 ตัวละครเอกชายที่มีรูปร่างสูงโปร่ง ผิวขาว

 จากการวิเคราะห์บุคลิกตัวละครเอกชายที่มีของชายรูปร่างสูงโปร่ง ผิวขาว ทั้ง 3 คน ได้แก่ สยาม จากเรื่องสายสัมพันธ์, ภูริภพ จากเรื่องตะวันชิงพลบ, อริน จากเรื่องเล่ห์ ปรากฏความซับซ้อน 2 ด้าน คือ ความซับซ้อนด้านความไม่น่าเชื่อถือ และความซับซ้อนด้านการหลงตัวเอง ดังนี้

 1.1.1 ความซับซ้อนด้านความไม่น่าเชื่อถือ

 สำหรับความซับซ้อนด้านความไม่น่าเชื่อถือ คือ ลักษณะของความเป็นคนที่เชื่อไม่ได้ ไม่ไว้วางใจในความสามารถของบุคคลนั้น พบในสยาม จากเรื่องสายสัมพันธ์ และอริน จากเรื่องเล่ห์ ดังตัวอย่างเหตุการณ์ตอนที่นางรสรินพูดกับสยามถึงลักษณะการวางตัวเมื่อไปทำงานเป็นผู้พิพากษาที่ต่างจังหวัดสยามจะทำตัวเป็นเด็กเหมือนกับอยู่กับมารดาไม่ได้ คนอื่นเห็นเข้าจะไม่เชื่อถือ ดังข้อความ

 “...ลูกโตแล้วนะจ๊ะ เป็นผู้พิพากษาอยู่แล้วถ้าลูกทำตัวเป็นเด็กอย่างนี้ เวลาไปต่างจังหวัดใครมันจะนับถือ เขาคงคิดว่าลูกเป็นคนประเภทเอาหมูเห็ดเป็ดไก่มา เจ้าสุภาก็ ว่าดี” คุณรสริน มองหน้าลูกชายเขม็งก่อนจะเอ่ยขึ้นต่อ “แม่อาจจะสอนเป็ดให้ว่ายน้ำก็ได้ จริงไหมลูก เรื่องอย่างนี้ผู้ชายต้องรู้ดี แต่แม่พูดในฐานะมาที่รู้จักนิสัยลูกดีเท่านั้นเอง แล้วแม่ก็หวังดีต่อลูกจ๊ะ ไม่อยากเห็นลูกผิดหวัง ทำตัวเป็นผู้ใหญ่สมกับเป็นผู้พิพากษา ไม่ขอหวังล่วงหน้านะลูก ...” (โบตั๋น สายสัมพันธ์, 2512, น. 630)

 จากข้อความข้างต้นแสดงให้เห็นว่าสยามซึ่งโดยทั่วไปในสายตาของคนอื่นสยามมีรูปร่างลักษณะรวมถึงวางตัวภูมิฐานน่านับถือ แต่เมื่ออยู่กับมารดาสยามวางตัวเป็นเด็ก ซึ่งนางรสรินมีความเห็นว่าบุคลิกของสยามนั้นถ้าคนอื่นเห็นเข้าจะมองว่าเป็นเด็กจะไม่เชื่อถือในความสามารถของการทำงานโดยเฉพาะงานที่เกี่ยวกับความยุติธรรม

 1.1.2 ความซับซ้อนด้านการหลงตัวเอง

 สำหรับความซับซ้อนด้านความหลงตัวเอง คือลักษณะที่เชื่อว่าตนเองดีกว่าคนอื่น เด่นกว่าคนอื่น คนอื่นมีข้อด้อยกว่าตนเอง พบเฉพาะ ในอริน จากเรื่องเล่ห์ ดังตัวอย่างเหตุการณ์ตอนที่อรินไปร่วมงานบริษัทสหคอร์ปอเรชั่นจัดแถลงข่าวเปิดตัวหนังสือเล่มใหม่ อรินเข้าไปในงานผู้มาร่วมงานให้ความสนใจกับอรินในฐานะตัวแทนของบริษัทนรินทร์กรุ๊ป อรินพบกับปรีชาชาติก็นึกเปรียบเทียบตนเองกับปรีชาชาติ ดังข้อความ

 “...เรืองระวีทำท่าพอใจเขาอยู่เหมือนกัน อรินรู้สึกหัวใจพองโตคับอก เทียบกันแล้วเขาหล่อสู้ณัฐไม่ได้ ณัฐหน้าตารูปร่างระดับดีเป็นพระเอกละครได้สบาย ๆ แต่หน้าตาอย่างอรินถึงไม่ขี้เหร่แต่ก็ธรรมดา ๆ ออกจะจืดเสียด้วยซ้ำ จะดูดีก็ตรงเป็นลูกชายนายนรินทร์กรุ๊ปนี่แหละ ปรีชาชาติดูแย่กว่าเขาอีกนอกจากแว่นตาหนาปึก แล้วยังขาวจนซีด ฟันยื่นเล็กน้อย คางเรียว แกมตอบ ต่อให้ใส่แว่นก็ยังไม่ใช่คนหล่ออยู่ดี...” (โบตั๋น เลห์, 2548, น. 169)

 “...อรินอดนึกเปรียบเทียบกับตนเองกับปรีชาชาติไม่ได้ ไม่ได้ถึงเข้าข้างตัวเองแน่นอน เขาหน้าตาบุคลิกภาพดีกว่านายคนนั้น คมเข้มกว่าแม้จะผิวขาว หากเชื้อสายคนไต้ของบิดามีอิทธิพลต่อรูปร่างหน้าตาของเขาอยู่บ้าง อรินจึงเป็นหนุ่มผิวขาวที่หน้าตาคมเข้มแบบคนใต้ แต่ปรีชาชาตินอกจากขาวซีดแล้ว หน้าตายังจืด แว่นตาหนาปึกกับปากที่ปากยื่นเพราะฟันยื่น น่าดัดฟัน ทำให้หน้าตาของเขาเหมือนตัวประกอบหนังฮ่องกงที่ค่อนข้างขี้ริ้ว...” (โบตั๋น เลห์, 2548, น. 174)

จากข้อความข้างต้นแสดงให้เห็นว่าอรินถึงแม้ว่าไม่ได้หล่อที่สุดในงานแต่ถ้าเปรียบเทียบกับปรีชาชาติแล้วนั้น อรินย่อมมีลักษณะที่ดีกว่าปรีชาชาติ กล่าวคือ อรินเป็นหนุ่มผิวขาวที่หน้าตาคมเข้มแบบคนใต้ แต่ปรีชาชาติขาวซีด หน้าจืด แว่นตาหนา ปากยื่นเพราะฟัน ซึ่งลักษณะดังกล่าวอรินเชื่อว่าตนเองดีว่าปรีชาชาติ

 1.2 ตัวละครเอกชายที่มีรูปร่างใหญ่ ผิวขาว

 จาการวิเคราะห์ตัวละครเอกชายที่มีรูปร่างใหญ่ ผิวขาว ทั้ง 4 คน ได้แก่ โรเบิร์ต จากเรื่องผู้หญิงคนนั้นชื่อบุญรอดนิรัติศัย จากเรื่องทิพย์ดุริยางค์ นภมัยจากเรื่องแค่เอื้อม ณัฐพล จากเรื่องสุดทางฝันวันฟ้าใส ปรากฏความซับซ้อนบุคลิกภาพ 2 ด้าน คือ ความซับซ้อนด้านความมีเสน่ห์ และความซับซ้อนด้านความล้าสมัย ดังนี้

 1.2.1 ความซับซ้อนด้านความมีเสน่ห์

 สำหรับความซับซ้อนด้านความมีเสน่ห์ คือลักษณะที่ดึงดูดความสนใจ เป็นลักษณะเด่นเป็นที่พึงพอใจผู้พบเห็น โดยพบในนิรัติศัย จากเรื่องทิพย์ดุริยางค์, นภมัย จากเรื่องแต่เอื้อม ดังตัวอย่างเหตุการณ์ที่นิรัติศัยมาชมการแสดงละครที่ โรงละครแห่งชาติ ขณะที่รอเข้าชมละครยายของเวฬุริยาได้พิจารณาและพูดถึงนิรัติศัย ดังข้อความ

 “...คุณยายนั่งพินิจใบหน้าของชายหนุ่มจนเขารู้สึกผิดสังเกต นิรัติศัยยกมือลูบหน้าตนเอง “ผมมีอะไรเลอะหรือเปล่าครับคุณยายไม่ชอบเสื้อผม” ก้มไปมองดูลวดลายเสื้อที่สวมอยู่ “มันลายไปหน่อยแต่ผมใส่เฉพาะวันหยุดเท่านั้น” “ไม่หรอก กำลังนึกว่าพวกเธอนี่เสน่ห์แรง หน้าตาก็งั้น ๆ ทำไมถึงจับจิตจับใจเพศตรงข้ามได้หนักหนา ตามสายตาคนแก่อย่างยายก็ว่าผู้ชายหล่อนะต้องอย่างปัจจันต์ ผู้หญิงสวยต้องอย่างสิริรัตนาอ่อนช้อยอรชร ผู้ชายสุภาพนุ่มนวล ตัวไม่ใหญ่โตอย่างพวกฝรั่งเขาดอก แค่สันทัดพอดี ๆ นี้เขานิยมหนุ่มยักษ์กับสวมพรหมมากัน” นิรัติศัยเกิดไม่ทันยุคนางสาวพรมมาจึงถามขึ้น “นางสาวพรมมาเป็น

 อย่างไรครับ” ผู้หญิงสูงประมาณเกือบเมตรสมัยก่อนถือว่าเป็นคนยักษ์...” (โบตั๋น ทิพย์ดุริยางค์, 2538, น. 391)

 จากข้อความข้างต้นแสดงให้เห็นว่านิรัติศัยมีลักษณะรูปร่างสูงใหญ่ หน้าตาก็ธรรมดาแต่ลักษณะรูปร่างหน้าตาแบบนิรัติศัยนั้นกลับเป็นที่ดึงดูดความสนใจของเวฬุริยาได้ ซึ่งในทัศนะของยายเวฬุริยาว่าลักษณะของผู้หญิงสวยต้องมีท่าทางอ่อนช้อยอรชร ผู้ชายหล่อต้องมีรูปร่างสันทัด สุภาพนุ่มนวล

 อีกตัวอย่าง นภมัย จากเรื่องแค่เอื้อม ดังเหตุการณ์ตอนที่นภมัยพานักศึกษาขึ้นไปฝึกงานบนภูหมอกฟ้าได้พบกับสายป่าน ซึ่งสินชัยเห็นว่าท่าทางของนพมัยว่าเป็นคนดุ นักศึกษาเกรง ๆ เมื่อพูดกับอาจารย์นภมัย แต่สินชัยมีความเห็นว่าในทัศนะของสายป่านแล้วนั้นนภมัยเป็นหนุ่มที่อบอุ่น ดังข้อความ

 “...กลับไปที่มหาวิทยาลัย เวียงฟ้าจะยังเดินเข้าออกภาควิชาเทคโนโลยีการเพาะเห็ดเหมือนเดิมหรือเปล่านี่ สินชัยเพ่งมองหน้านภมัยชัด ๆ ไม่ได้ หน้าตาไม่ถึงกับเลวหรอกนะ รูปร่างหน้าตาดีเยี่ยมละ แต่ขรึมไปหน่อยเท่านั้นเอง ค่อนข้างเข้มงวด เด็ก ๆ นินทราว่าอาจารย์ นภมัยดุ แต่สายป่านท่าทางขี้เล่น คิดอย่างไรชอบผู้ชายแบบนี้ในเมื่อมีหนุ่มหล่ออีกหลายคนให้เลือกหรือว่าหล่อนอยู่ไกลพ่อ ขาดแม่ใกล้ชิดคนแก่ขนาดตายายมาแต่เด็กเลยชอบผู้ชายที่เป็นผู้ใหญ่หน่อย คงอย่างนั้นกระมัง หล่อนคงไม่ได้หลอกใช้นภมัยเล่น ๆ หรอกนะ คงไม่หรอกน่า ถึงจะคิดพึ่งพาด้านวิชาการอยู่บ้างแต่หล่อนคงไม่กล้าหลอกผู้ชายท่าทางดุ ๆ อย่างนี้หรอกนะ มันเสี่ยงเกินไป...” (โบตั๋น แค่เอื้อม, 2543, น. 457)

จากข้อความข้างต้นแสดงให้เห็นว่าโดยทั่วไปแล้วนภมัยเป็นคนพูดน้อยเคร่งขรึมซึ่งสินชัยเห็นว่าท่าทางของนพมัยว่าเป็นคนดุ นักศึกษาเกรง ๆ เมื่อพูดกับอาจารย์นภมัย แต่ในทัศนะของสายป่านแล้วนั้น นภมัยเป็นหนุ่มที่อบอุ่นคอยห่วงหาอาทรเป็นที่น่าไว้วางใจและสามารถเป็นผู้นำครอบครัว

 1.2.2 ความซับซ้อนด้านความล้าสมัย

 สำหรับความซับซ้อนด้านความล้าสมัย คือลักษณะที่ไม่ทันสมัยหรือไม่เป็นตามสมัยที่กำหนด พบเฉพาะใน นภมัย จากเรื่องแค่เอื้อม ทั้งนี้เนื่องจากนภมัยเป็นบุคคลที่มีการศึกษาสูง ผ่านการศึกษาดูงานมาหลายประเทศและการเข้าสังคมมามากย่อมรู้จักการแต่งกายที่ทันสมัย แต่กลับตรงข้ามนภมัยไม่ได้นำเสื้อผ้าและการแต่งกายมาปรับใช้ให้ทันสมัย ดังตัวอย่างเหตุการณ์ตอนที่นภมัยพานักศึกษาไปฝึกงานที่ภูหมอกฟ้า เอกบดีได้มาเที่ยวบนภูหมอกฟ้า นภมัยพบกับเอกบดี จึงเปรียบเทียบตนเองกับเอกบดี ดังข้อความ

 “...นภมัยล้างมือ ล้างหน้า มองดูกระจก นึกเทียบใบหน้าตนเองกับเอกบดีแล้วต้องถอนใจเจ้าหนุ่มผู้อ่อนวัยกว่าเขาหน้าตาหล่อเหลา รูปร่างดี ความสูงพอ ๆ กัน แต่เอกบดีเนี้ยบทั้งบุคลิกและการแต่งกาย ตัวเขาซิหน้าตาเชยเหลือกำลังผมยุ่ง ๆ อยู่เสมอ แว่นตาหนาสมกับเป็นอาจารย์ผู้คงแก่เรียนแล้วหนวดเคราก็ยังรกครึ้มโดยเฉพาะอย่างยิ่งในวันหยุดที่ขึ้นมาบนเชิงภูนี้ เขามักจะลืมมีดโกนหนวด ลืมครีม ลืมน้ำมันใส่ผมอยู่เสมอ บางทีลืมกระทั่งหวี ที่เขาไม่เคยลืมก็คือแปรงสีฟัน ยาสีฟัน กับสบู่ ที่ลืมก็เพราะไม่ได้ใส่ใจกับมันนั่นเอง...” (โบตั๋น แค่เอื้อม, 2543, น. 142)

 จากข้อความข้างต้นแสดงให้เห็นว่าโดยทั่วไปแล้วนภมัยเป็นหนุ่มรูปร่างใหญ่ ผิวขาว ซึ่งในสายตาของคนทั่วไปแล้วก็ดูธรรมดาไม่ถึงกับขี้เหร่ แต่เมื่อนภมัยเปรียบเทียบตนเองกับเอกบดีแล้ว เห็นว่าเอกบดีหล่อกว่าตนเองทั้งบุคลิกภาพทั้งการแต่งกาย ส่วนตัวเขานั้นใส่แว่นตาหนา หนวดเครารกรุงรัง ผมไม่หวี ซึ่งไม่เป็นที่นิยมของคนอื่น

 1.3 ตัวละครเอกชายที่มีรูปร่างบึกบึน ผิวคล้ำ

 จาการวิเคราะห์ตัวละครเอกชายที่มีรูปร่างบึกบึน ผิวคล้ำ ทั้ง 3 คน ได้แก่ คม จากเรื่องภาพลวง, พัฒนะ จากเรื่องสุดแต่ใจจะไขว่คว้า, เมธาวี จากเรื่องกล้วยไม้กลีบช้ำ ปรากฏความซับซ้อนบุคลิกภาพ 3 ด้าน คือ ความซับซ้อนด้านความมีเสน่ห์ ความซับซ้อนด้านความเกียจคร้าน และความซับซ้อนด้านความน่าเอ็นดู ดังนี้

 1.3.1 ความซับซ้อนด้านความมีเสน่ห์

 สำหรับความซับซ้อนด้านความมีเสน่ห์ คือลักษณะที่ดึงดูดความสนใจของเพศตรงข้าม พบเฉพาะในคม จากเรื่องภาพลวง คมเป็นทหารผ่านศึกสงครามมามากชีวิตอยู่ในสนามรบผิวพรรณย่อมดำกร้านแดด แต่ขวัญข้าวเห็นว่าลักษณะผู้ชายอย่างคมกลับเป็นลักษณะที่เป็นเสน่ห์เป็นที่สนใจแก่สาว ๆ ดังตัวอย่างเหตุการณ์ตอนที่คมกลับจากรบในสงครามเวียดนาม ขวัญข้าวได้มารอรับคม ดังข้อความ

“…คมทำงานหนักมาแต่เด็ก ลูกกำพร้าพ่อ ก่อนย้ายมาอยู่ชุมพรครอบครัวของขวัญข้าวอยู่ที่นครศรีธรรมราช คมทำงานรัยจ่งแบกข้าวสารอยู่ที่โรงสี และงานอื่นสารพัด เพื่อจะมีเงินเรียนหนังสือ และเก็บไว้เสี่ยงโชคในเมืองกรุง พี่คมผิวคร้ามเพราะเกรียมแดด นัยน์ตาคมเข้มตามแบบชาวใต้ทั่วไป รูปร่างสูงใหญ่บวกกับดวงตาคมสะดุดตา จึงเป็นชายที่มีเสน่ห์ต่อเพศตรงข้าม แต่งขวัญข้าวยังไม่เคยเห็นเขาสนใจหญิงสาวคนใด อาจเพราะเขาหมกมุ่นอยู่แต่กับการสร้างอนาคต ก็เป็นได้....” (โบตั๋น ภาพลวง, 2516, น. 11)

 จากข้อความข้างต้นแสดงให้เห็นว่าคมมีรูปร่างใหญ่ คมเข้มเป็นที่สะดุดตา ในทัศนคติของขวัญข้าวแล้วลักษณะของคมนั้นเป็นที่พึงพอใจและดึงดูดใจแก่สาว ๆ

 1.3.2 ความซับซ้อนด้านความเกียจคร้าน

 สำหรับความซับซ้อนด้านความเกียจคร้าน คือลักษณะการทำงานหรือสิ่งใดก็ตามโดยการกระทำนั้นไม่เป็นปรกติสม่ำเสมอ ไม่พยายามให้สำเร็จผล พบเฉพาะในพัฒนะ จากเรื่องสุดแต่ใจจะไขว่คว้า ดังตัวอย่างเหตุการณ์ที่พัฒนะทำงานจนมีเงินขยายอู่ซ่อมรถให้ใหญ่กว่าเดิมซึ่งพลบิดาของพัฒนะไม่เชื่อว่าเขาจะทำให้ประสบผลสำเร็จได้ ดังข้อความ

 “...พ่อเบิกตากว้างขึ้นนิดหนึ่ง ชำเลืองมองดูพัด เห็นสีหน้าของเขาเป็นปรกติ พ่อนึกถึงลูกชายคนโต เขาอยากไปนอกพร้อมกับวันแรมแต่คงไม่มีหวัง พ่อแม่ไม่มีเงินให้พงศ์เป็นค่าใช้จ่าย ที่ดินยังตกลงขายไม่ได้ เงินทองที่มีอยู่ก็ต้องใช้จ่ายในบ้าน พัดมีเงินเท่าไหร่พ่อไม่รู้ ลูกชายขยายอู่ขยายงาน รูปร่างก็บึกบึนลำสันขึ้นทุกวัน ท่าทางจะมีเงินแต่พัดไม่ค่อยคุยให้พ่อฟัง แม้แม่ก็ไม่แน่ใจ รู้แต่ว่าเวลานี้พัด “รวย”

 รวยนิด ๆ หน่อย ๆ นะแม่ พอมีเงินหมุนทำมาหากินเป็นอิสระ เลี้ยงตนเองกับคนงานได้สักสิบคน... ” (โบตั๋น สุดแต่ใจจะไขว่คว้า, 2528, น. 229)

 จากข้อความข้างต้นแสดงให้เห็นว่าโดยทั่วไปแล้วพัฒนะเป็นคนขยันหมั่นเพียรในการทำงานประสบผลสำเร็จและมีเงินสามารถขยายอู่ซ่อมรถให้ใหญ่กว่าเดิมมีเงินทุนหมุนเวียนเลี้ยงตนเองและคนงานได้ แต่ในสายตาของบิดานั้นพัฒนะเป็นคนเกียจคร้านไม่สนใจในการเรียนและการทำงานนั้นยากที่จะมีเงินและประสพผลสำเร็จได้

 1.3.3 ความซับซ้อนด้านความน่าเอ็นดู

 สำหรับความซับซ้อนด้านความน่ารักน่าเอ็นดู คือความรู้สึกพึงใจในรูปร่างหน้าตาหรือกริยาท่าทาง มักจะใช้กับบุคลที่อ่อนเยาว์กว่า พบเฉพาะในพัฒนะ จากเรื่องสุดแต่ใจจะไขว่คว้า พัฒนะเป็นเด็กหนุ่มดำมอมแมมใส่เสื้อผ้าเก่า ๆ ซึ่งน้าแก้วเห็นว่าพัฒนะถึงจะหน้าตาผิวพรรณดำแต่ไม่ชุกชน ช่วยงานได้อย่างแข็งขันและน้าแก้วเองก็ไม่มีหลานชายจึงเอ็นดูพัฒนะ ดังตัวอย่างเหตุการณ์ตอนที่พัฒนะตามพ่อกำนันไปช่วยงานขนย้ายสิ่งของที่บ้านน้าแก้วที่กรุงเทพฯ ดังข้อความ

 “… น้าแก้วอยู่เมืองนอกมาหลายปี เลยเป็นยังงี้” วันแรมบอก “เป็นยังไง หือ ยายแรม” น้าแก้วได้ยินเข้า เลยขยี้หัวหลานสาวเสียผมยุง “แหม ผมแรมยุ่งหมดเลย แรมว่า น้าแก้วเป็นคนทันสมัย หรั่งจ๋าค่ะ ไม่ได้ว่าเป็นอย่างอื่นหรอกค่ะ วันแรมยิ้มประจบ “พัดว่าน้าแก้วสวยเท่”น้าแก้วเอ็นดูเจ้าเด็กตัวดำ ๆ แต่นัยน์ตาเข้มจัดท่าทางช่างคิดคนนี้มาก น้าแก้วไม่มีหลานชาย ออกจะเอ็นดูพัด ชอบที่พัดไม่ทโมน แต่ก็แกร่งสมชายชาตรีดีเขายกของหนัก ๆ ราวกับผู้ใหญ่ ช่วยจัดบ้าน ช่วยวิ่งส่งของให้...” (โบตั๋น สุดแต่ใจจะไขว่คว้า, 2528, น. 58)

 จากข้อความข้างต้นแสดงให้เห็นว่าโดยทั่วไปแล้วพัฒนะมีผิวพรรณดำใส่เสื่อผ้าที่เปื้อนด้วยคราบน้ำมันเครื่อง แต่เมื่อพัฒนะตามพ่อกำนันมาช่วยงานที่บ้านน้าแก้ว พัฒนะแต่งกายด้วยเสื้อผ้าสะอาดมีกริยาท่าทางสุภาพ ไม่เล่นซน มีร่างกายแข็งแรงช่วยยกของได้ดีเหมือนเป็นผู้ใหญ่และน้าแก้วเองก็ไม่มีหลานชาย น้าแก้วจึงรู้สึกเอ็นดูพัฒนะมากเป็นพิเศษ

 จากการวิเคราะห์ข้างต้นสรุปได้ว่าความซับซ้อนในรูปร่างลักษณะของตัวละครเอกชาย ทั้ง 3 ลักษณะ คือ ตัวละครเอกชายที่มีรูปร่างสูงโปร่ง ผิวขาว มีความซับซ้อนด้านความไม่น่าเชื่อถือ, ความหลงตัวเอง และตัวละครเอกชายที่มีรูปร่างใหญ่ ผิวขาว มีความซับซ้อนด้านความล้าสมัย, ความมีเสน่ห์ ส่วนตัวละครเอกชายที่มีรูปร่างบึกบึน ผิวคล้ำมีความซับซ้อนด้านความมีเสน่ห์, ความเกียจคร้าน, ความน่าเอ็นดู

 2. ความซับซ้อนในกิริยาท่าทาง

 จากการวิเคราะห์ความซับซ้อนในกิริยาท่าทางของตัวละครเอกชาย ซึ่งมี 2 ลักษณะ คือ ตัวละครเอกชายที่มีกิริยาท่าทางสุภาพเรียบร้อย และตัวละครเอกชายที่มีกิริยาท่าทางไม่สุภาพ ดังตารางที่ 3.2

**ตารางที่ 3.2**

*ความซับซ้อนในกิริยาท่าทางของตัวละครเอกชาย*

*(ต่อ)*

|  |  |  |  |
| --- | --- | --- | --- |
| กิริยาท่าทาง | ตัวละคร | นวนิยายเรื่อง | ความซับซ้อน |
| 1. สุภาพเรียบร้อย  | สยามคมโรเบิร์ติภูริภพอริน | สายสัมพันธ์ภาพลวงผู้หญิงคนนั้นชื่อบุญรอดตะวันชิงพลบเล่ห์ | 1. ความก้าวร้าวหยาบคาย2. ความโมโห |

|  |  |  |  |
| --- | --- | --- | --- |
| กิริยาท่าทาง | ตัวละคร | นวนิยายเรื่อง | ความซับซ้อน |
|  | เมธาวีพัฒนะ | กล้วยไม้กลีบช้ำ |  |
|  | นภมัย | สุดแต่ใจจะไขว่คว้า |  |
|  | ณัฐพล | แค่เอื้อม |  |
|  |  | สุดทางฝันวันฟ้าใส |  |
| 2. ไม่สุภาพ | นิรัติศัย | ทิพย์ดุริยางค์ | 1. ความสุภาพ |

**ตารางที่ 3.2** (ต่อ)

 จากตารางสรุปได้ว่า ความซับซ้อนในกิริยาท่าทางของตัวละครเอกชายทั้ง 10 คน 2 ลักษณะ คือ ตัวละครเอกชายที่มีกิริยาท่าทางสุภาพเรียบร้อย มีความซับซ้อนด้านความก้าวร้าวหยาบคาย, ความโมโห และตัวละครเอกชายที่มีกริยาท่าทางไม่สุภาพ มีความซับซ้อนด้านความสุภาพเรียบร้อย ดังนี้

2.1 ตัวละครเอกชายที่มีกิริยาท่าทางสุภาพเรียบร้อย

 จาการวิเคราะห์ตัวละครเอกชายที่มีกริยาท่าทางสุภาพเรียบร้อย คือลักษณะตัวละครเอกชายที่มีกริยาท่าทางสุภาพเรียบร้อย ทั้ง 9 คน ได้แก่ สยาม จากเรื่องสายสัมพันธ์, คม จากเรื่องภาพลวง, โรเบิร์ต จากเรื่องผู้หญิงคนนั้นชื่อบุญรอด, พัฒนะ จากเรื่องสุดแต่ใจจะไขว่คว้า, ภูริภพ จากเรื่องตะวันชิงพลบ, นภมัย จากเรื่องแค่เอื้อม, อริน จากเรื่องเล่ห์, เมธาวี จากเรื่องกล้วยไม้กลีบช้ำ, ณัฐพล จากเรื่องสุดแต่ทางฝันวันฟ้าใส ปรากฏความซับซ้อนบุคลิกภาพ 2 ด้าน คือ ความซับซ้อนด้านความก้าวร้าวหยาบคาย และความซับซ้อนด้านความโมโห ดังนี้

 2.1.1 ความซับซ้อนด้านความก้าวร้าวหยาบคาย

 สำหรับความซับซ้อนด้านความก้าวร้าวหยาบคาย คือพฤติกรรมของบุคคลที่ไม่เคารพผู้อื่น หรือลักษณะก้าวร้าว หยาบคาย แสดงออกถึงพฤติกรรมที่ไม่เหมาะสมหรือไม่สุภาพ พบในพฤติกรรมของคม จากเรื่องภาพลวง, อริน จากเรื่องเล่ห์ ดังตัวอย่างพฤติกรรมของคมเป็นคนที่ได้รับการอบรมเลี้ยงดูมาเป็นอย่างดีแต่คมก็เคยอยู่ในสังคมชั้นต่ำที่พูดจาหยาบคายจนเป็นความเคยชินและคมก็แสดงกริยาที่ไม่สุภาพได้เป็นปรกติ ดังข้อความ

 “...การอบรมที่โรงเรียน การอ่านหนังสือมาก ช่วยไว้ได้บางอย่างอีกประการหนึ่งคมเป็นคนช่างสังเกต แม้จะอยู่เป็นทหารชั้นผู้น้อยจากทุกภาคของประเทศไทย คุ้นหูกับการใช้ภาษาถิ่นใต้ เหนืออีสานและคำหยาบ แค่สายตาของคมก็เล็งเอาเยี่ยงท่าของนายทหารหนุ่มผู้ได้รับการอบรมมาดี

 คมอาสาขับรถให้ท่านนายทหารเหล่านั้น คอยดูแลเวลาท่าเข้าภัตตาหาร แม้ท่าจะแข็งกระด้างเพราะอยู่กับการวางอำนาจข่มขู่ลูกน้องจนเคยชิน แต่เมื่อท่านออกพบปะงานสังสรรค์กันในหมู่ ท่าทางของท่านก็สง่างาม โดยเฉพาะอย่างยิ่งท่านทูตทหาร

 ลักษณะการเจรจาพาทีของท่านทูตจับตา สุภาพ ไม่อ่อนแอ คมลองเลียนแบบท่านอยู่เสมอ มารยาทในการกินอาหาร มารยาทในการเอาใจสุภาพสตรีนั้นภาพยนตร์อเมริกันแสดงไว้มาก และที่ค่ายก็มีภาพยนตร์อเมริกันมาขายอยู่เสมอ จากความเอื้อเพื่อของทหารอเมริกันซึ่งมาทำสงครามด้วยกัน นอกจากจะเป็นการฝึกภาษาแล้วยังคอยจับสังเกตมารยาทสังคมในเรื่องด้วยบุคลิกของคมจึงขัดแย้งกันอยู่ เขาเป็นทั้งคนที่มีทั้งสีขาวและสีดำ สีดำฝังลึกอยู่ภายใน สีขาวเคลือบไว้ภายนอกดูสะอาดตา...” (โบตั๋น ภาพลวง, 2516, น. 84)

 “...คมไม่ได้ทุกข์โศกอะไร เขาเป็นนักแสดงละครชั้นดีเลิศเท่านั้นเอง ไม่มีใครทายความคิดเขาได้ถูกต้อง…” (โบตั๋น ภาพลวง, 2516, น. 142)

จากข้อความแสดงให้เห็นว่าโดยทั่วไปแล้วคมเป็นคนที่ประพฤติตนเป็นคนสุภาพ เนื่องจากโดยพื้นฐานแล้วคมเป็นคนที่ได้รับการอบรมมาดีจากบิดาที่เป็นครูในสมัยที่คมยังเยาว์วัย จากโรงเรียนที่เขาได้ศึกษา และจากการสังเกตจากทหารชั้นผู้ใหญ่ แต่ในบ้างครั้งคมก็แสดงพฤติกรรมก้าวร้าวหยาบคาย และไม่สุภาพตามโอกาส เพราะคมก็อยู่ในสังคมชั้นล่างที่มีเพื่อนเป็นทหารชั้นผู้น้อยทำให้คมได้คุ้นเคยกับกริยาท่าทางคำพูดที่หยาบคาย คมก็ทำเช่นเดียวกับทหารชั้นผู้น้อยเหล่านั้น

 อีกตัวอย่าง อริน จากเรื่องเล่ห์ ดังเหตุการณ์ตอนที่อรินพาเรืองระวีไปรับประทานอาหารที่ภัตตาคาร ดังข้อความ

 “...คนชอบศิลปะ ดนตรี จะมีมากเท่าแม่ลูกอ่อนไหมน้า” อรินพยายามลดความเครียดลง ในโต๊ะอาหารเมื่อแรกกับหญิงสาวที่ถูกตามัวแต่คุยเรื่องเครียด ๆ แบบนี้แย่หน่อย แต่เขายังหาหนทางคุยเรื่องเบา ๆ ไม่ได้เลย “พอลูกโตเขาก็เลิกอ่านไม่ใช่หรือครับ แต่คนชอบดนตรีน่ะมันเข้าเลือดเข้าเนื้อนะครับ โฆษณาก็น่าจะได้จากพวกขายเครื่องเสียง โฮมเธียเตอร์ บริษัทแผ่นเสียง เอ๊ย แผ่นซีดี พวกคอมพิวเตอร์ โอ๊ย แยะเหมือนกันนะครับ ถ้าเจาะได้ละ”

 ชายหนุ่มเคาะช้อนกับจานสองสามที พอนึกขึ้นว่าแสดงกริยาไม่เหมาะสมก็รีบปากขอโทษ วางช้อนลง เรืองระวีหัวเราะ

 “คุณว่าแม่ลูกอ่อนพอลูกโตเขาจะเลิกอ่านหรือคะ ไม่จริงหรอกเขาเติมคอลัมน์การดูแลเด็กโตแล้วพวกจิตวิทยาวัยรุ่นเข้าไป กว่าจะเลิกก็เมื่อลูก ๆ ของเขาโตจนเข้ามหาลัยไปแล้วละค่ะ ดนตรีดี ๆ จะมีปัญหามากกว่าเพราะคนยุคนี้ชอบอะไรที่ง่าย ๆ เร็ว ๆ ...”(โบตั๋น เลห์, 2548, น. 168)

 จากข้อความข้างต้นแสดงให้เห็นว่าอรินเป็นคนที่ได้รับการศึกษาดีรู้จักมารยาทในการรับประทาอาหารซึ่งไม่ให้ช้อนกระทบกับจานชามให้เกิดเสียงดัง แต่อรินเมื่อรับประทานอาหารอิ่มแล้วอรินก็ใช้ช้อนเคาะกับจานเพื่อเรียกบริกรซึ่งลักษณะดังกล่าวถือว่าเป็นกริยาที่ไม่สุภาพไม่เหมาะสมกับสถานที่ที่เขาไปรับประทานอาหาร

 2.1.2 ความซับซ้อนด้านความโมโห

สำหรับความซับซ้อนด้านความโมโห คือลักษณะของอารมณ์โกรธ ขุ่นเคืองใจทำให้เกิดความผิดไปจากปรกติ พบเฉพาะใน พัฒนะ จากเรื่องสุดแต่ใจจะไขว่คว้า โดยปกติแล้วพัฒนะเป็นคนที่สุขุมรอบคอบและใจเย็นแต่เมื่อได้รับการดูถูกจากพรรณพงศ์พัฒนะก็โมโหร้าย ดังตัวอย่างเหตุการณ์ตอนที่พัฒนะสนทนากับพรรณพงศ์ แล้วพรรณพงศ์พูดจาดูหมิ่นพัฒนะ ดังข้อความ

 “…เราไม่หวังอะไร แค่เพื่อนกัน แล้วเรายังเด็กแค่นี้ นายพูดเกินไปแล้วละ” “เราเพียงแค่บอกนายว่าอย่าได้เหิมเกริมริชอบวันแรมจะอกหักเสียเปล่า ๆ เขาสูงกว่าแกแยะละ นายพัฒนะ อู่พัฒนะการช่างก็แค่ไอ้พัดช่างฟิด”

 “เอาเถอะ ๆ พ่อนักการทูต เจ้าเมืองในอนาคต ขอให้เจริญ ๆ เถอะ นายไม่ต้องมาวุ่นกับชีวิตเรา เราก็ไม่วุ่นวายกับชีวิตของนาย” พัดเน้นเสียง “เข้าใจไหม นายได้ทุกอย่างจากพ่อ เราจะหาสิ่งที่เราต้องการด้วยมือของเราเอง เพราะฉะนั้นนายไม่ต้องมาเกี่ยวข้องกับเรื่องส่วนตัวของเราหรือของใครทั้งนั้น”

 “พูดแค่นี้ทำโมโห” พรรณพงศ์ถอน “จี้ใจดำเรืองสาวเข้าละซี”

 พัดหน้าแดงก่ำ ตาวาว ถ้าพรรณพงศ์พัดไม่ถอยออกจากอู่ไปเขาอาจจะตั้นหน้าพี่ชายเข้าก็ได้ พัดเป็นคนใจเย็นเฉย ๆ เรื่อย ๆ โกรธนี่น่ากลัวนัก พรพุฒิก็เช่นกันเป็นคนชอบฝัน มาสนใจผู้ใด แต่ถ้าใครทำให้พรพุฒิโกรธแล้วเห็นจะได้รับอภัยยาก

 เม้นปากใจสั่น โกรธจนต้องหาทางระงับด้วยการลงไปจับปลาในท้องร่องจับปลาให้ เย็น ๆ ใจความโกรธ และปลาที่เขาจับขึ้นมาได้ต้องรับเคราะห์รับความโกรธของพัดแทน พรรณพงศ์ เขาทุบหัวปลาช่อนหลายตัวใส่ถังไว้ สั่งเชาว์ให้หิ้วไปที่บ้านให้แม่ตากแห้งไว้ กิน ตัวเองไปเยี่ยมช่างตี๋...” (โบตั๋น สุดแต่ใจจะไขว่คว้า 2528, น. 105)

จากข้อความข้างต้นแสดงให้เห็นว่าโดยทั่วไปแล้วพัฒนะเป็นคนพูดน้อยใจเย็น แต่เมื่อพรรณพงศ์พูดจาให้พัฒนะเคืองใจเรื่องวันแรมและดูหมิ่นพัฒนะเรื่องงาน ทำให้พัฒนะโกรธพรรณพงศ์ พัฒนะก็ระงับความโกรธด้วยการจับปลา หรือทำงานออกแรงให้เหนื่อยเพื่อระบายความโกรธ

 2.2 ตัวละครเอกชายที่มีกริยาท่าทางไม่สุภาพ

 จาการวิเคราะห์ตัวละครเอกชายที่มีกริยาท่าทางไม่สุภาพ คือลักษณะทาทางเก้งก้าง ทำอะไรรวดเร็ว ไม่นิ่ง ได้แก่ นิรัติศัย จากเรื่องทิพย์ดุริยางค์ ปรากฏความซับซ้อนบุคลิกภาพ 1 ด้าน คือ ความซับซ้อนด้านความสุภาพ

 สำหรับความซับซ้อนด้านความสุภาพ คือลักษณะกริยาท่าทาง มารยาทการพูดจาที่เรียบร้อย พบเฉพาะในนิรัติศัย จากเรื่องทิพย์ดุริยางค์ โดยปกติแล้วนิรัติศัยเป็นคนที่ไม่ค่อยจะอยู่นิ่งได้นานชอบเล่นหรือวิ่งไปมาแต่พอเล่นดนตรีไทยนิรัติศัยสามารถนิ่งได้หลายชั่วโมงมีกริยาท่าทางที่สุภาพ ดังตัวอย่างเหตุการณ์ตอนที่นิรัติศัยไปเรียนดนตรีไทย ดังข้อความ

 “...เขามีความเพลิดเพลินกับดนตรีไทย เพื่อนสนิทคนหนึ่งก็จะดูคอเดียวกันกับเขา แต่เพื่อนคนนี้ชอบรำมากกว่า หัดรำเป็นตัวพระจนเพื่อน ๆ ชอบเรียกเจ้าพระรามลงสรง ตัวเขาหัดเต้นเป็นตัวยักษ์เราะสูงใหญ่ แต่เขาไม่ชอบเต้นเท่าไรนัก ชอบร้องเพลงและตีระนาดมากกว่า

 นิรัติศัยเป็นเด็กเหลือร้ายตามสายตาของผู้ใหญ่ รั้นสุดขีดขัดใจไม่ได้ เป็นนักประท้วง นักปฏิวัติและอะไรอื่น ๆ ที่ฟังดูแล้วไม่ใช่ตัวเขาเลย ปรกติ เขาเป็นคนนุ่มนวล นั่งพับเพียบร้องเพลงไทยเดิม เล่นดนตรีไทย อ่อนน้อมกับผู้ใหญ่ ทุกคนว่าเขาเป็นเด็กดื้อเพราะชอบอะไรไม่เหมือนคนอื่น

 เพลงสมัยใหม่ที่ตะโกนกันโหวกเหวกเขาก็ร้องได้เหมือนกัน จะให้เต้นเร้กเก้ เต้นแรพ หรือเต้นแร้ง เต้นกาเขาก็เต้นได้ เปียโน อิเล็กโทนเขาก็เล่นได้ เพียงแต่ไม่ชอบไม่รู้สึกสนุกที่จะหัดต่อจนเก่งเท่านั้นเอง เด็กอื่น ๆ ที่เหมือนเขาก็มี อย่างเจ้าพระรามเพื่อนรัก ผู้มีชื่อว่าปัจจันต์...” (โบตั๋น ทิพย์ดุริยางค์ 2538, น. 16-17)

 จากข้อความข้างต้นแสดงให้เห็นว่าโดยทั่วไปแล้วนิรัติศัยเป็นคนที่ตัวใหญ่ท่าทางเก้งก้าง พูดจาไม่สุภาพ เอาแต่ใจ ชอบความเร็ว ไม่ชอบอยู่นิ่ง คนในครอบครัวของนิรติศัยเห็นว่าเขาแตกต่างจากสมาชิกคนอื่น ๆ ในครอบครัว เพราะว่าครอบครัวของเขาให้ความสำคัญของธุรกิจด้านการเงิน แต่นิรัติศัยชอบดนตรีเขาจะนั่งพับเพียบเรียบร้อย นิ่งและมีสมาธิในการเล่นดนตรีได้นาน ๆ เป็นชั่วโมง มีกริยามารยาทดูเป็นคนสุภาพเรียบร้อยและมีสัมมาคาระกับผู้ใหญ่

 จากการวิเคราะห์ข้างต้นสรุปได้ว่าความซับซ้อนในกิริยาท่าทางของตัวละครเอกชาย ทั้ง 2 ลักษณะ คือ ตัวละครเอกชายที่มีกิริยาท่าทางสุภาพเรียบร้อย มีความซับซ้อนด้านความก้าวร้าวหยาบคาย, ความโมโห และตัวละครเอกชายที่มีกริยาท่าทางไม่สุภาพ มีความซับซ้อนด้านความสุภาพเรียบร้อย

 3. ความซับซ้อนในการพูดจา

 จากการวิเคราะห์ความซับซ้อนในการพูดจาของตัวละครเอกชาย มีบุคลิก 2 ลักษณะ คือ ตัวละครเอกชายที่พูดจาสุภาพเรียบร้อย และตัวละครเอกชายที่พูดจาไม่สุภาพ ดังตารางที่ 3.3

**ตารางที่ 3.3**

*ความซับซ้อนในการพูดจาของตัวละครเอกชาย*

|  |  |  |  |
| --- | --- | --- | --- |
| การพูดจา | ตัวละคร | นวนิยายเรื่อง | ความซับซ้อน |
| 1. สุภาพเรียบร้อย | สยามคมโรเบิร์ติภูริภพอรินเมธาวีพัฒนะนภมัยณัฐพล | สายสัมพันธ์ภาพลวงผู้หญิงคนนั้นชื่อบุญรอดตะวันชิงพลบเล่ห์กล้วยไม้กลีบช้ำสุดแต่ใจจะไขว่คว้าแค่เอื้อมสุดทางฝันวันฟ้าใส | 1. ความก้าวร้าวหยาบคาย |
| 2. ไม่สุภาพ | นิรัติศัย | ทิพย์ดุริยางค์ | 1. ความโมโห |

 จากตารางสรุปได้ว่า ความซับซ้อนในการพูดจาของตัวละครเอกชายทั้ง 10 คน 2 ลักษณะ คือ ตัวละครเอกชายที่พูดจาสุภาพเรียบร้อย มีความซับซ้อนด้านความก้าวร้าวหยาบคาย และตัวละครเอกชายที่พูดจาไม่สุภาพ มีความซับซ้อนด้านความโมโห ดังนี้

 3.1 ตัวละครเอกชายที่พูดจาสุภาพเรียบร้อย

 จากการวิเคราะห์ตัวละครเอกชายที่พูดจาสุภาพเรียบร้อย คือลักษณะการพูดจาสุภาพเรียบร้อยมีเหตุผล ทั้ง 9 คน ได้แก่ สยาม จากเรื่องสายสัมพันธ์, คม จากเรื่องภาพลวง, โรเบิร์ต จากเรื่องผู้หญิงคนนั้นชื่อบุญรอด, พัฒนะ จากเรื่องสุดแต่ใจจะไขว่คว้า, ภูริภพ จากเรื่องตะวันชิงพลบ, นภมัย จากเรื่องแค่เอื้อม, อริน จากเรื่องเล่ห์, เมธาวี จากเรื่องกล้วยไม้กลีบช้ำ, ณัฐพล จากเรื่องสุดแต่ทางฝันวันฟ้าใส ปรากฏความซับซ้อนบุคลิกภาพ 1 ด้าน คือ ความซับซ้อนด้านความก้าวร้าวหยาบคาย

 สำหรับความซับซ้อนด้านความก้าวร้าวหยาบคาย คือลักษณะพฤติกรรมที่ทำให้ผู้อื่นเจ็บ ซึ่งรวมถึงการพูดจาไม่เพราะ ด่าทอคนอื่น และการทำร้ายร่างกาย พบใน คม จากเรื่องภาพลวง ดังตัวอย่างเหตุการณ์ตอนที่คมเริ่มแผนการจับนุชรัตน์เพื่อให้ได้นุชรัตน์มาเป็นภรรยา คมจะต้องแสดงพูดจาสุภาพ แต่ขณะที่คมอยู่ในสังคมที่คมเคยอาศัย คมก็พูดจาหยาบคาย ดังข้อความ

 “...เขาวางแผนจับนุชรัตน์ตั้งแต่ยังไม่เห็นหน้าหล่อนด้วยซ้ำแต่เมื่อพบหน้าหล่อน และคบกับหล่อนนานวันเข้า คมก็รู้สึกพอใจหล่อนมากขึ้นเป็นทวีคูณ ถึงไม่ได้รักนุชรัตน์ก็มีค่าควรแก่การไขว่คว้ามาเป็นสมบัติ

 เขาบังคับใจมากในการที่จะไม่แตะต้องตัวหล่อนยามอยู่ใกล้ชิด ต้องประพฤติตัวอ่อนโยนนอบน้อมผิดวิสัย เขาอยู่กับทหารชั้นผู้น้อย เด็กวัด และกรรมกรมานาน มารยาทจึงออกจะหยาบตามเพื่อนฝูงไปด้วย อาศัยการอบรม เมื่อเยาว์วัยจากบิดาและความทะเยอทะยายในสันดานจึงทำสุภาพอยู่ได้

 คมแบกข้าวสารเมื่อตอนเรียนหนังสือ กรรมกรในโรงสีมีทั้งไทยจีน คำผรุสวาทไม่ว่าภาษาใดข่อนข้างชินหู แม้ภาษาจีนเขาก็พอฟังออกและพูดได้บ้าง

 พวกเด็กวัดในกรุงก็มีภาษาประหลาด ๆ แสลงหู คมรู้สึกซึ้งถึงหัวใจ ภาษาจีนและภาษาไทยของคมเต็มไปด้วยภาษาที่ผู้ดีฟังแล้วสะดุ้งเฮือก...” (โบตั๋น ภาพลวง, 2516, น. 83)

 “... ผมพูดด้วยความจริงใจครับ” เขาจ้องตาหล่อนด้วยความมืดสลัว “ค่าของคนแต่ละคนต่างกัน ยิ่งกว่าผู้หญิงที่ผมรักมีค่ามากเพียงไรในสังคม ผมถือว่าเป็นเกียรติ อย่างยิ่งผมจะมีความสุขที่สุดถ้าได้เธอมา ก่อนหน้านี้ผมอาจผ่านใครต่อใครมาแต่ถือเป็นเพียงธรรมชาติของชีวิตมิได้ถือเป็นหัวใจ... ” (โบตั๋น ภาพลวง, 2516, น. 136)

 จากข้อความข้างต้นแสดงให้เห็นว่าคมพยายามรักษามารยาทแสดงตนเป็นสุภาพบุรุษเพื่อต้องการให้นุชรัตน์เห็นว่าเขาเป็นคนสุภาพเป็นคนดี แต่อีกด้านหนึ่งของคมเป็นบุรุษหนุ่มที่มารยาทออกก้าวร้าว หยาบคายตามสภาพแวดล้อมสังคมที่คมอาศัยอยู่ โดยพื้นฐานแล้วคมเป็นคนก้าวร้าว ภาษาพูดหยาบคาย

 3.2 ตัวละครเอกชายที่พูดจาไม่สุภาพ

 จากการวิเคราะห์ตัวละครเอกชายที่พูดจาไม่สุภาพ คือการพูดจากาวร้าว หยาบคาย ไม่มีเหตุผล มี 1 คน ได้แก่ นิรัติศัย จากเรื่องทิพย์ดุริยางค์ ปรากฏความซับซ้อนของบุคลิกภาพ 1 ด้าน คือ ความซับซ้อนด้านความโมโห

 สำหรับความซับซ้อนด้านความโมโห คือลักษณะของอารมณ์โกรธ ขุ่นเคืองใจทำให้เกิดความไม่พอใจ ใจน้อย ปากร้าย พบเฉพาะในนิรัติศัย จากเรื่องทิพย์ดุริยางค์ นิรัติศัยเป็นคนที่รักดนตรีชอบศิลปะและดนตรีน่าจะเป็นคนที่มีจิตอ่อนโยน ใจเย็น แต่กลับเป็นคนโมโหง่าย ดังตัวอย่างเหตุการณ์ตอนที่นิศาชลสนทนากับนิรมลเกี่ยวกับลักษณะนิรัติศัยดังข้อความ

“... จะบอกอะไรให้อย่างเห็น นิราลัยแล้วจะได้ไม่ตกใจ นิราลัยน่ะเหมือนพี่มลยังกับโขกออกมา แต่หน้าอ่อนกว่า”

 “ไม่งั้นหรอกค่ะ เขาก็ยี่สิบสี่แล้ว ส่วนนายแบ๊งนะเหมือนพี่เวศน์”

 “คงเป็นพี่เวศน์เมื่อยี่สิบปีที่แล้วนะซี ไม่เห็นเวศน์ตอนนี้ นี่หัวล้านไปครึ่งหนึ่งแล้วก็เครียดตลอดเวลาทำงานหนักมาก ไหนเลยจะเหมือนคนเรียนดนตรี น่าจะอารมณ์ดีใจเย็นนะ”

 “ตรงข้าม ใจน้อย แสนงอน ปากร้าย แล้วก็รอนใจด้วยไม่งั้นจะชอบรถรา หนีไปแข่งจนขาแข้งหักหรือ ตอนนี้ดีขึ้น ไม่ซิ่งแต่บังใช้จักรยานยนต์อยู่ ไม่ชอบขับรถยนต์ เพราะรถมันติดด้วยแหละ ไอ้ความน้อยใจก็ดีขึ้นหน่อยเพราะไม่มีใครคอยยั่วให้อารมณ์เสีย พี่น้องไปกันหมดแล้ว...” (โบตั๋น ทิพย์ดุริยางค์, 2538, น. 256)

จากข้อความแสดงให้เห็นว่านิรัติศัยเรียนดนตรีน่าจะเป็นคนที่อารมณ์ดี ใจเย็น สุขุมรอบครอบ เพราะได้รับการขัดเกลาจิตใจจากการเรียนและเสียงดนตรี แต่นิรัติศัยเป็นคนมีลักษณะที่ตรงกันข้ามคือมีนิสัยน้อยใจง่าย แสนงอน โมโหง่าย ปากร้าย เมื่อมีคนทำให้นิรัติศัยไม่พอใจ เขาก็จะแสดงพฤติกรรมไม่พอใจออกมาให้เห็นทันที

 จากการวิเคราะห์ข้างต้นสรุปได้ว่าการพูดจาของตัวละครเอกชาย ทั้ง 2 ลักษณะ คือ 1) ตัวละครเอกชายที่พูดจาสุภาพเรียบร้อย มีความซับซ้อนของบุคลิกภาพ 1 ด้าน คือ ความก้าวร้าวหยาบคาย 2) ตัวละครเอกชายที่พูดจาไม่สุภาพ มีความซับซ้อนของบุคลิกภาพ 1 ด้าน คือ ความโมโห

 4. ความซับซ้อนในการแต่งกาย

 จากการวิเคราะห์ความซับซ้อนในการแต่งกายของตัวละครเอกชาย ซึ่งมี 2 ลักษณะ คือ ตัวละครเอกชายที่แต่งกายสุภาพเรียบร้อย และตัวละครเอกชายที่แต่งกายไม่สุภาพ ดังตารางที่ 3.4

**ตารางที่ 3.4**

*ความซับซ้อนในการแต่งกายของตัวละครเอกชาย*

|  |  |  |  |
| --- | --- | --- | --- |
| การแต่งกาย | ตัวละคร | นวนิยายเรื่อง | ความซับซ้อน |
| 1. สุภาพเรียบร้อย  | สยาม คม โรเบิร์ตพัฒนะภูริภพ นพมัยอริน เมธาวีณัฐพล | สายสัมพันธ์ภาพลวงผู้หญิงคนนั้นชื่อบุญรอดสุดแต่ใจจะไขว่คว้าตะวันชิงพลบแค่เอื้อมเล่ห์กล้วยไม้กลีบช้ำสุดทางฝันวันฟ้าใส | 1. ความเอื้อเฟื้อเผื่อแผ่2. การขาดความเชื่อมั่น |
| 2. ไม่สุภาพ | นิรัติศัย  | ทิพย์ดุริยางค์ | 1. ความสุภาพเรียบร้อย |

 จากตารางสรุปได้ว่า ความซับซ้อนในการแต่งกายของตัวละครเอกชายทั้ง 10 คน 2 ลักษณะ คือ ตัวละครเอกชายที่มีการแต่งกายสุภาพเรียบร้อย มีความซับซ้อนด้านความเอื้อเฟื้อเผื่อแผ่, ขาดความมั่นใจ และตัวละครเอกชายที่มีการแต่งกายไม่สุภาพ มีความซับซ้อนด้านความสุภาพเรียบร้อย ดังนี้

 4.1 ตัวละครเอกชายที่แต่งกายสุภาพเรียบร้อย

 จาการวิเคราะห์ตัวละครเอกชายที่แต่งกายสุภาพเรียบร้อย คือลักษณะที่แต่งกายตามขนบธรรมเนียมประเพณีวัฒนธรรมและเป็นไปตามสมัยนิยม ทั้ง 9 คน ได้แก่ สยาม จากเรื่องสายสัมพันธ์, คม จากเรื่องภาพลวง, โรเบิร์ต จากเรื่องผู้หญิงคนนั้นชื่อบุญรอด, พัฒนะ จากเรื่องสุดแต่ใจจะไขว่คว้า, ภูริภพ จากเรื่องตะวันชิงพลบ, นพมัย จากเรื่องแค่เอื้อม, อริน จากเรื่องเล่ห์, เมธาวี จากเรื่องกล้วยไม้กลีบช้ำ, ณัฐพล จากเรื่องสุดทางฝันวันฟ้าใส ปรากฏความซับซ้อนในบุคลิกภาพ 2 ด้าน คือ ความซับซ้อนด้านความเอื้อเฟื้อเผื่อแผ่ และความซับซ้อนด้านขาดความเชื่อมั่น ดังนี้

 4.1.1 ความซับซ้อนด้านความเอื้อเฟื้อเผื่อแผ่

 สำหรับความซับซ้อนด้านความเอื้อเฟื้อเผื่อแผ่ คือการช่วยเหลือเกื้อกูลด้วยวัตถุหรือสิ่งของโดยไม่หวังผลตอบแทน พบเฉพาะใน พัฒนะ จากเรื่องสุดแต่ใจจะไขว่คว้า โดยปกติแล้วพัฒนะเป็นคนประหยัดจะซื้ออะไรพิจารณาอย่างถี่ถ้วนไม่ยอมซื้อง่าย ๆ แต่พัฒนะก็มีน้ำใจซื้อของที่มีราคาแพงให้พรพุฒิและพิณรมย์ ดังตัวอย่างเหตุการณ์ตอนที่พุดจีบบอกให้พัฒนะซื้อเสื้อผ้าสวย ๆ ราคาแพงใส่บ้าง แต่พัฒนะซื้อเสื้อผ้าและสิ่งของให้น้อง ๆ ดังข้อความ

 “… พอแล้ว พี่พัดซื้ออะไรให้ตัวเองบ้างซี พิณพอแล้วละ ยังเรียนหนังสือไม่ต้องแต่งตัวนักหรอก อีกหน่อยเรียนพยาบาลก็ต้องแต่งเครื่องแบบ พี่พัดเก็บไว้ซื้อเครื่องมือเหอะ”

 “นาน ๆ ทีน่ะ พิณ พี่เต็มใจให้นี่นะ แล้วพี่ก็ไม่ได้ให้พิณบ่อย ๆ พรก็เหมือนกัน ให้วันนี้แล้วก็คงอีกตั้งปีละมังถึงจะได้ให้กันอีก ซื้อให้พอใจเถอะ เที่ยวให้สนุกด้วย”

 “พัดโชคดีอะไรมาหรือเปล่า คนเขียมเจี้ยม วันนี้ใจป้ำชะมัด” พรพุฒิสงสัย พัดหัวเราะหึ ๆ “ พัดชื้อเสื้อดี ๆ สักสองตัวซิ ไอ้ที่ใส่นะมันของกระจอก ข้างถนนตัวละยี่สิบห้าบาท”

 “เก็บเอาไว้ใส่ทำงานก็เท่านั้น ใส่ดี ๆ ไม่ได้เสียดายแย่รึ เสื้อเชิ้ตไปเทียวก็ใส่ที่พี่พุดเขาตัดให้ก็ดีถมไปแล้ว ผ้าเนื้อดี ๆ ” พัดไม่ยอมซื้อของให้ตนเอง “แกสองคนหละมีไว้บ้างจะได้ไม่น้อยหน้าเพื่อนนัก แต่ไม่ต้องมากถึงกับใส่รองเท้าราคาพันแปดนะ.. ” (โบตั๋น สุดแต่ใจจะไขว่คว้า, 2528, น. 112)

 จากข้อความข้างต้นแสดงให้เห็นว่าพัฒนะใช้จ่ายอย่างพอเหมาะรู้จักเลือกซื้อของใช้ของกินที่มีราคาพอเหมาะสมกับฐานะ แต่เมื่อมีโอกาสพัฒนะก็ใช้จ่ายซื้อข้าวของตามความเหมาะสมและมีน้ำใจซื้อมาฝากน้อง ๆ ด้วย

 4.1.2 ความซับซ้อนด้านการขาดความเชื่อมั่น

 สำหรับความซับซ้อนด้านขาดความเชื่อมั่น คือ ลักษณะไม่กล้าแสดงออก ไม่ กล้าพูด ไม่กล้าคิด ไม่กล้าที่จะลงมือทำ ไม่ชอบสิ่งแปลกใหม่ พบเฉพาะในพัฒนะ จากเรื่องสุดแต่ใจจะไขว่คว้า ดังตัวอย่างเหตุการณ์ที่พัฒนะจะไปพบวันแรม พัฒนะได้แต่งตัวด้วยเสื้อผ้าที่สะอาด ตัดผมตัดเล็บเรียบร้อย ดังข้อความ

 “… แม่เป็นห่วง เดี๋ยวทำแต่งาน ไม่กินให้อิ่ม หรือกินแต่ของไม่บำรุงร่างกาย มันจะแพ้แรงเอา ทำงานหนักแบบนี้” “กินจ๊ะ แม่ เดี๋ยวไม่มีแรงทำงาน โทรมแย่” พัดรู้สึกว่าเขาโทรมเพราะวันก่อนวันแรมทักว่าเขาผอมไป ก่อนไปหาหล่อนเขาสู้อุตส่าห์ทำความสะอาดเอี่ยม ตัดเล็บมือเล็บเท้า เสื้อก็ใส่เสื้อเชิ้ตอย่างดีที่พี่สาวตัดเย็บให้ กางเกงยีนส์ใหม่เอี่ยม หนาราคาแพง ผมเผ้าไปร้านในเมืองให้เข้ารูปทรง พัดรู้ว่าเขาหล่อสู้พี่ชายไม่ได้ และการที่สะอาดเอี่ยมจนเกินไปทำให้เขาไม่เป็นตัวเอง มัวแต่ระวังกลัวเปื้อน...” (โบตั๋น สุดแต่ใจจะไขว่คว้า, 2528, น. 127)

 จากข้อความข้างต้นแสดงให้เห็นว่าโดยทั่วไปแล้วพัฒนะแต่งกายด้วยเสื้อผ้าที่สกปรกเปื้อนด้วยคราบน้ำมันทำงานในอู่ซ่อมรถทำงานด้วยความเชื่อมั่นในตนเอง แต่เมื่อพัฒนะไปพบวันแรมเขาแต่งกายด้วยเสื้อผ้าที่สะอาด เขามีความรู้สึกว่าต้องระมัดระวังเป็นพิเศษจนขาดความเชื่อมั่นไม่เป็นตัวของตัวเองเพราะเคยชินกับการใส่เสื้อผ้าที่เปื้อนด้วยคราบสกปรกของน้ำมันเครื่องไม่ต้องระมัดระวัง

 4.2 ตัวละครเอกชายที่แต่งกายไม่สุภาพ

 จาการวิเคราะห์ความซับช้อนในบุคลิกชายแต่งกายไม่สุภาพ คือลักษณะการแต่งกายตามสบายไม่สนใจว่าถูกต้องตามขนบธรรมเนียมประเพณี และสมัยนิยม มี 1 คน คือ นิรัติศัย จากเรื่องทิพย์ดุริยางค์, ปรากฏความซับซ้อนบุคลิกภาพ คือ ความซับช้อนด้านความสุภาพเรียบร้อย

 สำหรับความซับช้อนด้านความสุภาพเรียบร้อย คือลักษณะกริยาท่าทาง มารยาทการพูดจารวมถึงการแต่งกายที่เรียบร้อย พบเฉพาะใน นิรัติศัย จากเรื่องทิพย์ดุริยางค์ โดยปกตินิรัติศัยเป็นคนแต่งกายตามสบายไม่สนใจขนมธรรมเนียมประเพณี แต่นิรัติศัยก็มีกริยาท่าทางสุภาพเรียบร้อยมีสัมมาคารวะซึ่งขัดแย้งกับพฤติกรรมการแต่งกาย ดังตัวอย่างเหตุการณ์ตอนนิรัติศัยไปพากย์โขนกลางแจ้ง ดังข้อความ

 “... ก็น่าจะเชย ๆ นุ่งกางเกงหลวม ๆ ใส่เสื้อเชิ้ตธรรมดา ๆ หน้าตาโบราณ ๆ แบบบ้านนอกสักหน่อยเพราะคนบ้านนอกน่าจะนิยมการเล่นของไทยมากกว่าหนุ่มชาวกรุง แต่นี่ดูเท่าไหร่ก็ไม่เห็นวีแววว่าจะเหมือนคนบ้านนอก หรือว่ากลางวันโขน กลางคืนไปร้องเพลงร็อกอยู่คลับไหน” “พ่อคนนี้ผมหยิกหรือผมตรง” คุณยายถามอีก “ผมตรงคะแต่ซอยสั้นระดับต้นคอ สูงมากคะ ตัวใหญ่กับลูกฝรั่งแต่ผิวพรรณไม่ใช่ ขาวก็จริงแต่ไม่ใช่ขาวแบบลูกครึ่ง ขาวแบบน่าจะมีเชื้อจีนมากกว่า เอ๊ คุณยายเคยเห็นหรือคะ หรือว่าคุณยายรู้จักเขา...” (โบตั๋น ทิพย์ดุริยางค์, 2538, น. 313-314)

 “... คุณไผ่น่ะหรือสรรเสริญผม” นิรัติศัยทำหน้าเหมือนไม่เชื่อ” “โธ่ คนเชย ๆ อย่างผมน่ะหรือครับไหนเลยจะให้นักเปียโนระดับสูงมาทึ่งได้ แค่ตีระนาดพากย์โขน” “ ไผนินทราคุณนั่นแหละ หรือนินทราใครไม่รู้แต่งตัวเฮฟวี่แต่ไปยืนพากย์โขน พากย์ไปต้นไปด้วยซี ที่ร้ายคือพากย์โขนเสร็จซิ่งจักรยายนต์ต่อ แล้วได้ยินมาว่าซิ่งจนขาแข้งหัก ไม่งั้นจะเป็นยักษ์ไปอีกนาน ไม่ยอมนั่งเป็นนักดนตรีนักร้องนักพากย์ร็อก” ศุภสิทธิ์ยิ้มรับ มองหนุ่มรุ่นน้องตรงหน้าอย่างพินิจแต่ไม่กล้าจ้องมากนัก เกรงว่าเขาจะเคืองว่าไร้มารยาท ในฐานะพี่ชายเขาต้องสนใจเจ้าหนุ่มนี้มากสักหน่อยเพราะน้องสาวพร่ำคุยถึงบ่อยผิดสังเกต ดูก็เรียบร้อยดีไม่มีอะไร...” (โบตั๋น ทิพย์ดุริยางค์, 2538, น. 360)

 จากข้อความแสดงให้เห็นว่านิรัติศัยแต่งกายด้วยเสื้อยืด สวมกางเกงยีนส์ เข็มขัดหนัง หัวเข็มขัดติดตรารถ ใส่รองเท้าผ้าใบ น่าจะไปร้องเพลงร็อก แต่นิรัติศัยไปพากย์โขนกลางแจ้งในมุมมองของคนทั่วไปเห็นว่าคนที่ไปพากย์โขนละคร ส่วนใหญ่จะใส่ชุดไทย ชุดราชปะแตนนุ่งโจงกระเบน ส่วนนิรัติศัยแต่งกายด้วยเสื้อยืดกางเกงยีนส์แบบสมัยนิยมแต่มีกริยาท่าทาง มารยาทการพูดจาที่เรียบร้อยมีสัมมาคารวะ ซึ่งไม่สอดคล้องกับบุคลิกภาพด้านการแต่งกาย

 จากการวิเคราะห์ข้างต้นสรุปได้ว่าความซับซ้อนในการแต่งกายของตัวละครเอกชาย ทั้ง 2 ลักษณะ คือ ตัวละครเอกชายที่มีการแต่งกายสุภาพเรียบร้อย มีความซับซ้อนด้านความเอื้อเฟื้อเผื่อแผ่, ขาดความมั่นใจ และตัวละครเอกชายที่มีการแต่งกายไม่สุภาพ มีความซับซ้อนด้านความสุภาพเรียบร้อย

 5. ความซับซ้อนในลักษณะนิสัย

จากการวิเคราะห์ความซับซ้อนในลักษณะนิสัยของตัวละครเอกชาย ซึ่งมี 3 ลักษณะ คือ ตัวละครเอกชายที่มีนิสัยสุขุมรอบคอบ ตัวละครเอกชายที่มีนิสัยรักความสะดวกสบาย และตัวละครเอกชายที่มีนิสัยใจร้อน ดังตารางที่ 3.5

**ตารางที่ 3.5**

*ความซับซ้อนในลักษณะนิสัยของตัวละครเอกชาย*

|  |  |  |  |
| --- | --- | --- | --- |
| ลักษณะนิสัย | ตัวละคร | นวนิยายเรื่อง | ความซับซ้อน |
| 1. นิสัยสุขุมรอบคอบ | สยามโรเบิร์ตพัฒนะนภมัยเมธาวีณัฐพล | สายสัมพันธ์ผู้หญิงคนนั้นชื่อบุญรอดสุดแต่ใจจะไขว่คว้าแค่เอื้อมกล้วยไม้กลีบช้ำสุดทางฝันวันฟ้าใส | 1. ความเอื้อเฟื้อเผื่อแผ่2. การรู้จักประมาณตน |
| 2. นิสัยรักความสะดวกสบาย | คมภูริภพอริน | ภาพลวงตะวันชิงพลบเล่ห์ | 1. ความใจดำ2. ความเชื่อมั่น  |
| 3. นิสัยใจร้อน | นิรัติศัย | ทิพย์ดุริยางค์ | 1. ความอ่อนโยน |

 จากตารางสรุปได้ว่า ความซับซ้อนในลักษณะนิสัยของตัวละครเอกชายทั้ง 10 คน3 ลักษณะ คือ ตัวละครเอกชายที่มีนิสัยสุขุมรอบคอบ มีความซับซ้อนด้านความเอื้อเผื่อแผ่, การประมาณตน และตัวละครเอกชายที่มีนิสัยรักความสะดวกสบาย มีความซับซ้อนด้านความใจดำ, ความเชื่อมั่น ส่วนตัวละครเอกชายที่มีนิสัยใจร้อน มีความซับซ้อนด้านความอ่อนโยน ดังนี้

5.1 ตัวละครเอกชายที่มีนิสัยสุขุมรอบ

 จากการวิเคราะห์ตัวละครเอกชายที่มีนิสัยสุขุมรอบคอบ ทั้ง 6 คน ได้แก่ สยาม จากเรื่องสายสัมพันธ์, โรเบิร์ต จากเรื่องผู้หญิงคนนั้นชื่อบุญรอด, ได้แก่ พัฒนะ จากเรื่องสุดแต่ใจจะไขว่คว้า, นภมัย จากเรื่องแค่เอื้อม, เมธาวี จากเรื่องกล้วยไม้กลีบช้ำ, ณัฐพล จากเรื่องสุดทางฝันวันฟ้าใส ปรากฏความซับซ้อนบุคลิกภาพ 2 ด้าน คือ ความซับซ้อนด้านความเอื้อเฟื้อเผื่อแผ่ และความซับซ้อนด้านการรู้จักประมาณตน

 5.1.1 ความซับซ้อนด้านความเอื้อเฟื้อเผื่อแผ่

 สำหรับความซับซ้อนด้านความเอื้อเฟื้อเผื่อแผ่ คือการช่วยเหลือเกื้อกูลด้วยวัตถุหรือสิ่งของโดยไม่หวังผลตอบแทน พบในพัฒนะ จากเรื่องสุดแต่ใจจะไขว่คว้า ดังตัวอย่างเหตุการณ์ตอนที่แม่ส่งและพ่อพลสนทนาเกี่ยวกับพัฒนะ พ่อพลเห็นว่าพัฒนะเป็นคนขี้เกียจแต่แม่ส่งเห็นว่าพัฒนะมีความเอื้อเฟื้อเผื่อแผ่แก่พี่น้อง ดังข้อความ

 “เจ้าพัดมันไม่พูดอะไรหรอก ก้มหน้าก้มตาทำอะไรของมันไปตามเรื่อง แต่ฉันว่ามันคงน้อยใจเหมือนกันแหละ เจ้าพรก็เหมือนกันถูกเขาเตะเอายังกะไม่ใช่น้องแต่เป็นคู่อาฆาต ที่จริงแล้วลูกคนไหนหัวไม่ดีน่าสงเคราะห์มันมากกว่าคนที่สามารถเอาตัวรอดได้ด้วยซ้ำ”

 “ ยังไงก็เท่ากับสนับสนุนคนขี้เกียจ เจ้าพัดมันขี้เกียจต่างหาก หนังสือไม่เคยท่องเอาแต่เล่นแต่ทำของพังของเสียหาย” “ใจมันคนเหมือนกันเมื่อไหร่เล้า มันอุตส่าห์ตั้งวิทยุของมันเอง แล้วให้น้อง มันคงคิดมากพ่อซื้อให้เจ้าพงศ์แต่น้อง ๆ แต่ไม่ได้มันเลยทำของมันเอง จะเอายังไงกับมัน อย่างนี้เรียกว่าขี้เกียจเหรอ พ่อคิดดูให้ดี มันเอื้อเฟื้อเผื่อแผ่ต่างหาก... ” (โบตั๋น สุดแต่ใจจะไขว่คว้า, 2528, น. 37-38)

 จากข้อความข้างตนแสดงให้เห็นว่าบิดาชื้อวิทยุให้พรรณพงศ์ฟังแต่พัฒนะและพี่น้องคนอื่นไม่ได้ฟังวิทยุจากที่บิดาซื้อ พัฒนะจึงต่อวงจรประดิษฐ์วิทยุให้พี่น้อง บิดาเห็นว่าพัฒนะขี้เกียจแต่มารดาเห็นว่าการกระทำของพัฒนะเป็นความเอื้อเฟื้อเผื่อแผ่แก่พี่น้อง

 5.1.2 ความซับซ้อนด้านการรู้จักประมาณตน

 สำหรับความซับซ้อนด้านการรู้จักประมาณตน คือการรู้จักและยอมรับในความรู้ความสามารถของตนเอง พบเฉพาะในนภมัย จากเรื่องแค่เอื้อม ดังตัวอย่างเหตุการณ์ตอนที่นภมัยสนทนากับนายสุนทรและนางวีณา ถึงเรื่องการจัดงานแต่งงาน เนื่องจากนภมัยถูกสอบวินัยจึงถูกให้ออกจากราชการไว้ก่อนเพื่อสอบสวนจนกว่าคดีจะสิ้นสุด ซึ่งนายสุนทรและนางวีณาก็ยอมรับและยินยอมให้นภมัยแต่งงานกับสายป่านเหมือนเดิม ดังข้อความ

 “... งานวันศุกร์นี้หรือ ทำไม เราก็ของเราตามเดิมแหละไม่มีอะไรเปลี่ยนแปลง” นายสุนทรยืนยัน กระนั้นสีหน้าของชายหนุ่มก็ยังไม่ดีขึ้น

 “คือผมกราบเรียนแล้วว่าผมเป็นคนไม่มีทรัพย์สมบัติ มีแต่วิชาความรู้กับตำแหน่งการงาน แต่เวลานี้ผมมีปัญหาเสียแล้ว ผมถูกถอดจากตำแหน่ง อาจถูกย้าย ถูกภาคทัณฑ์ ตัดเงินเดือนกลายเป็นข้าราชการประวัติเสีย”

 “เธอคิดว่าเราจะมีปัญหากับเรื่องนี้รึ นายคนนี้นี่น่าตีเสียจริง” นางวีณาบ่น “เธอคิดว่าเรายอมรับเธอเพราะตัวเธอหรือเพราะไอ้ตำแหน่งหัวหน้าภาควิชาของเธอ ฮึ”

 นภมัยผงะด้วยความตกใจกับวาจาของนางวีณา “มิได้ครับ ผมไม่ได้คิดเช่นนั้น เพียงแต่ผมเกรงว่าผมจะไม่มีเกียรติพอสำหรับหลานของท่าน” ชายหนุ่มมีสีหน้ายุ่งยากใจ

 “ผมจะบอกอะไรให้นะ คุณนภมัย ผมน่ะจะยุคุณให้ลาออกจากราชการเสียด้วยซ้ำไปถ้าคุณไม่ติดทุนน่ะ แต่ก็ต้องหลังจากการสอบสวนเสียก่อน เรามีงานมีการของเราทำเองได้ถ้าโหมทำกันสักหน่อยขี้คร้านจะรุ่งเรืองกว่ารับราชการเสียอีกช่วยเหลือสังคมได้มากกว่า หาอาชีพให้ชาวบ้านเลิกปลูกฝิ่นเลิกค้ายา หรือคุณมีปัญหาไม่อยากถูกมองว่าอาศัยครอบครัวผู้หญิง ถ้าเราเข้าใจกันดีมันก็ไม่น่าจะมีปัญหาอะไร แต่เราต้องพิสูจน์เสียก่อนว่าเราไม่ผิด... ” (โบตั๋น แค่เอื้อม, 2543, น. 607)

 จากข้อความข้างต้นแสดงให้ว่านภมัยยอมรับว่าตนเองไม่มีทรัพย์สมบัติที่เท่าเทียมกับสายป่าน มีเพียงในความรู้ สถานะทางหน้าที่การงานของตนที่ประสบปัญหา ถูกภาคทัณฑ์ ตัดเงินเดือน นภมัยจึงได้แจ้งให้นายสุนทรและนางวีณาทราบ แต่ผู้ใหญ่ทั้งสองบอกว่าไม่ได้ยึดติดกับตำแหน่งหน้าที่ของนภมัย และยอมรับในตัวนภมัย

 5.2 ตัวละครเอกชายที่มีนิสัยรักความสะดวกสบาย

 จากการวิเคราะห์ตัวละครเอกชายที่มีนิสัยรักความสะดวกสบาย ทั้ง 3 คน ได้แก่ คม จากเรื่องภาพลวง, ภูริภพ จากเรื่องตะวันชิงพลบ, อริน จากเรื่องเล่ห์ ปรากฏความซับซ้อนบุคลิกภาพ 2 ด้าน คือ ความซับซ้อนด้านความใจดำ ความซับซ้อนด้านความเชื่อมั่น

 5.2.1 ความซับซ้อนด้านความใจดำ

 สำหรับความซับซ้อนด้านความใจดำ คือคนที่ไร้น้ำใจไม่เอื้อเฟื้อแก่คนอื่น และคนที่ฝักใฝ่ในเรื่องชู้สาว พบเฉพาะในคม จากเรื่องภาพลวง ดังตัวอย่างเหตุการณ์ตอนที่คมไปสงครามเวียดนามและจับเชลยศึกได้ แล้วคมไปรายงานผู้บังคับบัญชา และจากเหตุการณ์ในบทสนทนาระหว่างเง็กกับนุชรัตน์ ดังข้อความ

 “...คนมีเหตุผลดี เจ้านายเห็นว่าเขามีความรอบคอบ แต่หมู่เรืองรู้สึกว่าคมเหี้ยมเกินกว่าที่ใครคาดถึง คมมิได้กลัวหล่อนผู้นั้นจะนำพรรค พวกมาถล่มค่ายหรอก หล่อนทำไม่ได้แน่ ๆ เพราะพ่อยอดชู้ของหล่อนอยู่ในค่ายนี้ แต่คมทำเพื่อความดีความชอบของเขาเอง แม้หญิงสาวคนนั้นจะกอดขาอ้อนวอนขอให้คมปล่อยหล่อนไป สีหน้าของคมจะเวทนาสักนิดก็หาไป...” (โบตั๋น ภาพลวง, 2516, น. 70)

 “...เธอต้องการอะไรบอกฉันเพื่อว่าฉันไม่ได้แต่งานกับเขานั้นหรือ” “เปล่าหรอกฉันว่าคุณแต่งงานกับเขาแน่ ๆ ฉันอยากแต่บอกให้รู้ว่าคมเป็นยังไง คุณรู้ไหม เขามีอะไรกับพี่สาวฉันด้วย พี่สาวฉันเป็นแม่ม่ายลูกติดคนหนึ่ง เขาก็ยังยุ่งด้วย”

 “พูดเกินไปละมั้ง” “ เขาเป็นอย่างนั้นจริง ๆ ” “เธอคงคิดว่าฉันคงงดการแต่งงานแล้วเธอจะเข้ามาแทนที่อย่างนั้นหรือ”

 “ไม่หรอก ฉันไม่ต้องการแต่งงานกับเขาแล้ว แต่ฉันอยากให้คุณรู้ไว้ รู้ไว้ว่าเขาเจ้าชู้ มักมาก ใจดำ อำมหิต เห็นแก่ตัว งกเงิน ปากหวานแต่ใจสัตว์ ให้คุณรู้ไว้ ชีวิตของเขาในอนาคตจะได้ไม่มีความสุขเพราะเมียได้รู้เสียแล้วว่าเขาแต่งงานด้วยเพราะหล่อนรวย มีเงินให้เขาก้าวไปสู่ที่สูง ไม่งั้นเขาก็ถีบหัวหล่อนส่งเหมือนกัน ความระแวงของคุณจะได้ฆ่าเขาเสียทั้งเป็น บางทีมันอาจจะฆ่าคุณด้วย ฉันบอกความจริงคุณทุกอย่างไม่ได้พูดเท็จเลยสักเรื่องเดียว ไม่ว่าจะเป็นความ ร้ายกาจของเขาหรือว่าความต้องการของฉัน...” (โบตั๋น ภาพลวง, 2516, น. 360)

 จากข้อความข้างต้นแสดงให้เห็นว่าโดยทั่วไปแล้วคนส่วนใหญ่เห็นว่าคมเป็นคนสุภาพ รอบคอบ แต่หมู่เรื่องเห็นว่าคมเป็นคนใจดำดังเหตุการณ์ที่หญิงเชลยศึกที่เข้ามาสืบความลับในค่าทหารแล้วถูกจับได้ หญิงเชลยศึกหลงรักคม คมนำเรื่องหญิงเชลยศึกไปบอกเจ้านาย ส่วนหญิงสาวคนนั้นอ้อนวอนขอจากคมให้ปล่อยหล่อนไปแต่คมก็ไม่ยอมปล่อยไปจนหญิงเชลยศึกถูกประหารเสียชีวิต และในความเห็นของเง็กที่บอกกับนุชรัตน์ว่าคมเป็นคนที่ฝักใฝ่ในเรื่องชู้สาวดังที่ประพฤติกับพี่สาวของเง็กและตัวเง็กเอง คมเป็นคนเจ้าชู้มักมากในกาม ใจดำอำมหิต เห็นแก่ตัว เห็นแก่เงิน ปากหวาน

 5.2.2 ความซับซ้อนด้านเชื่อมั่น

 สำหรับความซับซ้อนด้านความเชื่อมั่น คือลักษณะกล้าแสดงออก กล้าพูด กล้าคิดกล้าที่จะลงมือทำ มีความมั่นใจในตนเอง พบเฉพาะในอริน จากเรื่องเล่ห์ ดังตัวอย่างเหตุการณ์ตอนที่อรินมาพบแก้วก๊อที่เชียงใหม่และกลับไปกรุงเทพฯก่อนแก้วก๊อ ส่วนแก้วก๊ออยู่ตกลงเรื่องการก่อสร้างจากเรือนจากไม้เก่า ดังข้อความ

 “...อรินกลับกรุงเทพฯก่อน แก้วก๊ออยู่ต่อเพื่อตกลงเรื่องการก่อสร้างเรือนจากไม้เก่าที่รื้อถอนมานั้น ช่างกันรั้วแยกที่ดินออกเป็นสองแปลงเรียบร้อยแล้ว แปลงของปรีชาชาติดูกว้างขวางไม่เลวเลย เนื้อที่สามร้อยตารางวาสมัยนี้สามารถสร้างบ้านเรือนได้สวยพร้อมบริเวณร่มรื่น แต่ชายหนุ่มหน้าตี๋บอกว่ายังไม่ทำอะไร ทิ้งไว้ก่อนสักปี อรินไม่ได้พบปรีชาชาติ เขาบินกลับมาเสียก่อน รู้เพียงว่าปรีชาชาติซื้อที่ดินแปลงนั้น ใจกังวลเล็กน้อยแต่ความเชื่อมั่นในตัวเองยังเต็มเปี่ยม หน้าตาท่าทางและพูดจาแบบนายคนนั้นน่ะหรือสาวจะชอบ เงินมันไม่ได้ซื้อทุกสิ่งทุกอย่างได้หรอก เขาเองก็มีเงินเหมือนกัน แม้จะไม่มากเท่าและไม่อาจเอามาช่วยซื้อที่ดินจากแก้วก๊อได้ เอาเถอะกลับไปจะหาทางขายที่ดินสักแปลง ให้มีเงินสดในมือพอทำอะไรได้บ้าง ให้มันเป็นมดแดงแฝงพวงมะม่วงงอมไปเถอะ ไม่มีทางได้แอ้มหรอก...” (โบตั๋น เล่ห์, 2548, น. 287)

 จากข้อความข้างต้นแสดงให้เห็นว่าอรินเชื่อมั่นว่าแก้วก๊อไม่สนใจปรีชาชาติอย่างแน่นอนเพราะอรินเชื่อว่าตนเองหน้าตาดีกว่าปรีชาชาติและแก้วก๊อยังชอบตนเอง แต่อรินไม่พิจารณาองค์ประกอบด้านอื่นของปรีชาชาติ เช่น ความสามารถทางธุรกิจ ซึ่งแก้วก๊อเห็นว่าปรีชาชาตินั้นมีความสามารถในทางธุรกิจมากกว่าอริน

 5.3 ตัวละครเอกชายที่มีนิสัยใจร้อน

 จากการวิเคราะห์ตัวละครเอกชายที่มีนิสัยใจร้อน มี 1 คน คือ นิรัติศัย จากเรื่อง ทิพย์ดุริยางค์ ปรากฏความซับซ้อนบุคลิกภาพ 1 ด้าน คือ ความซับซ้อนด้านความอ่อนโยน

 สำหรับความซับซ้อนด้านความอ่อนโยน คือกริยาอ่อนน้อมถ่อมตนตามสถานภาพ และกาลเทศะ พบเฉพาะในนิรัติศัย จากเรื่องทิพย์ดุริยางค์ ดังตัวอย่างเหตุการณ์ตอนที่นิรัติศัยไปแสดงศิลปวัฒนธรรมและตามหาญาติผู้ใหญ่ที่ประเทศจีนตามที่ปู่สั่ง นิรัติศัยพบและสนทนากับญาติผู้ใหญ่ด้วยความสุภาพอ่อนโยน ดังข้อความ

 ...“เขาฟังไม่ออกดอกคะ เด็กรุ่นใหม่ ที่บ้านมีแต่ปู่เขาเท่านั้นที่พูดภาษาจีนได้ รุ่นนี้ไม่รู้เรื่องแล้วเขาเป็นแต่ระนาดไทย แล้วเล่นโขนเป็นตัวยักษ์” หล่อนตอบเป็นภาษจีนแล้วอธิบายให้นิรัติศัยฟังเป็นภาษาไทย สงสัยจะเบื่อคราวหน้า ดินฉันจะมาเองไม่รบกวนแบงค์มาส่งอีกแล้ว

 เมื่อทราบว่านิรัติศัยฟังภาษาจีนไม่เข้าใจ อาแปะก็เปลี่ยนไปพูดภาษาไทยกับเขา ภาษาไทยของอาแป๊ะข่อนข้างชัด

 “เป็นดนตรีนะดี จิตใจจะได้อ่อนโยน ดนตรีชาติไหนก็ไพเราะเหมือนกัน ฝึกให้มีสมาธิจดจ่อกับสิ่งที่ตัวทำอยู่ ดนตรีไทยดนตรีจีนน่ะนุ่มนวลไม่ร้อนแรง มีพื้นโน้ตอยู่แล้ว หัดไหมล่ะ สีซอจีนนี่ก็ได้ ซออู้ ไม่ยากอะไร”

 “ขอบคุณครับ แต่ผมคงไม่มีเวลาพอเพราะต้องไปเรียนระนาดแล้วกำลังเตรียมสอบเข้ามหาวิทยาลัย จะต้องสอบเข้าปีการศึกษาหน้านี่แล้วครับ” นิรัติศัยตอบอย่างสุภาพ…”(โบตั๋น ทิพย์ดุริยางค์ 2538, น. 242)

 จากข้อความข้างต้นแสดงให้เห็นว่าโดยทั่วไปแล้วนิรัติศัยเป็นคนตัวใหญ่ เก้งก้าง ไม่อยู่นิ่งชอบความเร็ว แต่เมื่อนิรัติศัยฝึกเล่นดนตรี ดนตรีจึงเป็นเครื่องกล่อมเกลาจิตใจให้เขาเป็นคนมีจิตใจอ่อนโยน มีสมาธิ และขณะที่นิรัติศัยสนทนากับอาแป๊ะก็มีกริยาท่าทางอ่อนน้อม

 จากการวิเคราะห์ข้างต้นสรุปได้ว่าความซับซ้อนในลักษณะนิสัยของตัวละครเอกชาย ทั้ง 3 ลักษณะ คือ ตัวละครเอกชายที่มีนิสัยสุขุมรอบคอบ มีความซับซ้อนด้านความเอื้อเผื่อแผ่, การประมาณตน และตัวละครเอกชายที่มีนิสัยรักความสะดวกสบาย มีความซับซ้อนด้านความใจดำ, ความเชื่อมั่น ส่วนตัวละครเอกชายที่มีนิสัยใจร้อน มีความซับซ้อนด้านความอ่อนโยน

 6. ความซับซ้อนในความสัมพันธ์กับบุคคลและสังคม

 จากการวิเคราะห์ความซับซ้อนในความสัมพันธ์กับบุคคลและสังคมของตัวละครเอกชาย ซึ่งมี 2 ลักษณะ คือตัวละครเอกชายที่มีมนุษยสัมพันธ์และตัวละครเอกชายที่ไม่มีมนุษยสัมพันธ์ ดังตารางที่ 3.6

**ตารางที่ 3.6**

*ความซับซ้อนในความสัมพันธ์กับบุคคลและสังคมของตัวละครเอกชาย*

|  |  |  |  |
| --- | --- | --- | --- |
| ความสัมพันธ์กับบุคลและสังคม | ตัวละคร | นวนิยายเรื่อง | ความซับซ้อน |
| 1. มีมนุษยสัมพันธ์  | สยามคมโรเบิร์ตนภมัยอรินณัฐพล | สายสัมพันธ์ภาพลวงผู้หญิงคนนั้นชื่อบุญรอดแค่เอื้อมเล่ห์สุดทางฝันวันฟ้าใส | 1. ความโหดเหี้ยม2. ความน่าเกรงขาม |
| 2. ไม่มนุษยสัมพันธ์ | พัฒนะภูริภพนิรัติศัยเมธาวี | สุดแต่ใจจะไขว่คว้าตะวันชิงพลบทิพย์ดุริยางค์กล้วยไม้กลีบช้ำ | 1. การต้องความรักความอบอุ่นจากครอบครัว2. ความไม่น่าเชื่อถือ3. ความเอื้อเฟื้อเผื่อแผ่ |

 จากตารางสรุปได้ว่า ความซับซ้อนในความสัมพันธ์กับบุคคลและสังคมของตัวละครเอกชายทั้ง 10 คน 2 ลักษณะ คือ ตัวละครเอกชายที่มีมนุษยสัมพันธ์ มีความซับซ้อนด้านความโหดเหี้ยม, ความน่าเกรงขาม และตัวละครเอกชายที่ไม่มีมนุษยสัมพันธ์ มีความซับซ้อนด้านต้องการความรักความอบอุ่นจากครอบครัว, ความไม่น่าเชื่อถือ, ความเอื้อเฟื้อเผื่อแผ่ ดังนี้

 6.1 ตัวละครเอกชายที่มีมนุษยสัมพันธ์

 จากการวิเคราะห์ตัวละครเอกชายที่มีมนุษยสัมพันธ์ทั้ง 6 คน ได้แก่ สยาม จากเรื่องสายสัมพันธ์, คม จากเรื่องภาพลวง, โรเบิร์ต จากเรื่องผู้หญิงคนนั้นชื่อบุญรอด,

นภมัย จากเรื่องแค่เอื้อม, อริน จากเรื่องเล่ห์, ณัฐพล จากเรื่องสุดทางฝันวันฟ้าใส ปรากฏความซับซ้อนบุคลิกภาพ 2 ด้าน คือ ความซับซ้อนด้านความโหดเหี้ยม และความซับซ้อนด้านความน่าเกรงขาม ดังนี้

 6.2.1 ความซับซ้อนด้านความโหดเหี้ยม

 สำหรับความซับซ้อนด้านความโหดเหี้ยม คือความดุร้ายมากกว่าปรกติ ไม่มีความปรานีสงสาร พบเฉพาะในคม จากเรื่องภาพลวง ดังตัวอย่างเหตุการณ์ตอนคมเข้ามาบ้านเช่าและพบเพื่อนทหารที่เคยร่วมรบในสงครามเวียดนามด้วยกัน ซึ่งกำลังดื่มเหล้าและได้พูดถึงคม ดังข้อความ

 “... หวงฉิบหาย กูพูดไปงั้นเองเห็นสวยดี” จ่าแหลมทำเสียงอ่อยทุกคนในวงเหล้ารู้ดีว่าอ้ายหนุ่มหน้าหล่อเหลาคนนี้โหดเหี้ยมขนาดไหน นอกจากความโหดเหี้ยมแล้วยังฉลาดกว่าทุกคนด้วย ในสงครามที่ผ่านมาคนคนนี้แหละพาพวกเขาผ่าเวียดกงเอาชีวิตรอดมาด้วยกลอุบายนานาเป็นหลายครั้งหลายหน

 เคยมีอยู่ครั้งหนึ่งศัตรูใช้ผู้หญิงสาวมาล่อ หวังให้ตายใจแต่หญิงสาวกลับมาหลงคมจนถอนตัวไม่ขึ้น เมื่อจับได้แทนที่คมจะปล่อยตัวไปเพราะหล่อนได้บำเรอความสุขมานาน คมกลับส่งหล่อนไปให้เจ้านายเป็นความดีความชอบ และผู้หญิงคนนั้นก็ถูกทหารอเมริกันกับนิโกรใช้อารมณ์ยิงดับไปเพราะหล่อนไม่ยอมปริปากบอกความลับ

 “ปล่อยไปไม่ได้ขื่นปล่อยไปมันกลับไปเอาพรรคพวกมาถลมค่ายเสียเท่านั้นคนมีเหตุผลดี เจ้านายเห็นว่าเขามีความรอบคอบ แต่หมู่เรืองรู้สึกว่าคมเหี้ยมเกินกว่าที่ใครคาดถึง คมมิได้กลัวหล่อนผู้นั้นจะนำพรรค พวกมาถล่มค่ายหรอก หล่อนทำไม่ได้แน่ ๆ เพราะพ่อยอดชู้ของหล่อนอยู่ในค่ายนี้ แต่คมทำเพื่อความดีความชอบของเขาเอง แม้หญิงสาวคนนั้นจะกอดขาอ้อนวอนขอให้คมปล่อยหล่อนไป สีหน้าของคมจะเวทนาสักนิดก็หาไม่...” (โบตั๋น ภาพลวง, 2516, น. 69-70)

 จากข้อความข้างต้นแสดงให้เห็นว่าคมมีความโหดเหี้ยมผิดวิสัยของคนทั่วไป จ่าแหลมเล่าถึงเหตุการณ์ที่สยามไปรบที่เวียดนามศัตรูใช้หญิงเข้ามาล่อ เมื่อคมจับได้คมก็ให้หญิงคนนั้นบำเรอความสุขแล้วส่งให้เจ้านายเพื่อหวังความดีความชอบ โดยคมให้เหตุผลว่าถ้าปล่อยไปผู้หญิงคนนั้นจะพาเพื่อนมาถล่มค่าย แต่ในทัศคติของหมูเรืองเห็นว่าคมเป็นคนที่มีจิตใจโหดเหี้ยม

 6.2.2 ความซับซ้อนด้านความน่าเกรงขาม

 สำหรับความซับซ้อนด้านความน่าเกรงขาม คือลักษณะชวนให้กลัวเกรงเพราะความอำนาจหน้าที่ มีความเป็นสุภาพบุรุษรักครอบครัว พบเฉพาะในณัฐพล จากเรื่องสุดทางฝันวันฟ้าใส ดังตัวอย่างเหตุการณ์ตอนที่ณัฐพลช่วยจับโจรเข้ามาปล้นร้านที่เจนตากับกิ๊ฟทำงาน ดังข้อความ

 “…พ่อนายโบนัสนี่เห็นท่าทางใจดีแต่จริง ๆ น่ะดุไม่ใช่เล่นนะแรงเยอะด้วยสิ จับแขนพ่อยายแอ๊ดไขว้หลัง ดิ้นไม่หลุดเลย เหมือนตำรวจจับผู้ร้ายใส่กุญแจมือ เอ๊ หรือแกเคยเป็นตำรวจ” “เคยเป็นไต้ก๋งเรือประมงน่ะสิ อาจจะเคยจับลูกเรือกบิดแขนหักยังงั้นก็ได้ พวกนี้ต้องดุ ไม่งั้นคุมคนไม่อยู่ ต้องนักเลงใจถึงฉันเคยเล่าให้แกฟังแล้วยังเรื่องที่แกช่วยเราตอนมีโจรเข้ามาปล้นร้านที่ฉันกับกิ๊ฟทำงานอยู่น่ะ”

 “ไม่ได้กลัวแต่รัก รักลูกรักเมีย ทะนุถนอมนักละดูที่เขาดูแลป๋อป้อสิ ผู้ชายแบบนี้แหละเป็นหัวหน้าครอบครัวที่ดีดุกับลูกน้องแต่ดีกับลูกเมีย กับลูกน้องเขาดุแต่ฉันว่าลูกน้องรักเขานะ ทั้งรักทั้งเกรงใจ พี่เมียยังกลัวเขาเลย ผู้ชายแบบนี้พึ่งพาได้ คนอยู่ด้วยจะรู้สึกปลอดภัยเสมอ ไม่ว่าตกอยู่ในสถานการณ์เลวร้ายแค่ไหนก็ตาม... ” (โบตั๋น, สุดทางฝันวันฟ้าใส, 2557 ; 287)

 จากข้อความข้างต้นแสดงให้เห็นว่าณัฐพลมีท่าทางใจดีรักครอบครัวแต่จริง ๆ แล้วเขาเป็นคนดุกับลูกน้องเพราะเคยเป็นไต้ก๋งเรือประมงต้องคุมลูกเรือให้อยู่ในปกครองของเขาเป็นจำนวนมาก จึงต้องวางตัวให้เป็นที่เกรงขามแก่ลูกน้อง

 6.2 ตัวละครเอกชายที่ไม่มีมนุษยสัมพันธ์

 จากการวิเคราะห์ตัวละครเอกชายที่ไม่มีมนุษยสัมพันธ์ทั้ง 4 คน ได้แก่ พัฒนะ จากเรื่องสุดแต่ใจจะไขว่คว้า, ภูริภพจากเรื่องตะวันชิงพลบ, นิรัติศัย จากเรื่องทิพย์ดุริยางค์, เมธาวี จากเรื่องกล้วยไม้กลีบช้ำ ปรากฏความซับซ้อนบุคลิกภาพ 3 ด้าน คือ ความซับซ้อนด้านต้องการความอบอุ่นจากครอบครัว ความซับซ้อนด้านความน่าเชื่อถือ และความซับซ้อนด้านความเอื้อเฟื้อเผื่อแผ่ ดังนี้

 6.2.1 ความซับซ้อนด้านต้องการความรักความอบอุ่นจากครอบครัว

 สำหรับความซับซ้อนด้านต้องการความรักความอบอุ่นจากครอบครัว คือลักษณะของความรัก ความไว้วางใจ ความเอาใจใส่จากบุคลในครอบครัว พบเฉพาะในพัฒนะ จากเรื่องสุดแต่ใจจะไขว่คว้า ดังตัวอย่างเหตุการณ์ตอนที่พัฒนะนึกถึงผู้ใหญ่ที่เอ็นดูเขาทุกคน ยกเว้นบิดาของเขาเองที่ไม่ชื่นชมยินดีกับเขา ดังข้อความ

 “ ... เขาดูว่าเอ็งทำอะไรทำจริง ไม่เหลาะแหละ” แม่พยักหน้าหงึก ๆ ถอนใจนิดนึ่ง เมื่อนึกถึงผู้ใหญ่ที่เอ็นดูพัดกันทุกคน ยกเว้นพ่อของพัดเอง

 พัดกำลังนึกถึงเรื่องเดียวกันความปลื้มเปรมถึงกับหดหายไปเกือบครึ่ง พัดต้องการชมเชยจากพ่อ อยากได้ความอบอุ่นรักใครพี่ชายได้ แต่ดูเหมือนไม่มีหวัง กระนั้นพัดก็เชื่อว่าพ่อไม่ได้เกลียดชังอะไรพัด พ่อรักพัดอยู่เหมือนกัน แต่พ่อมักจะลืมพัดเพราะพัดเป็นลูกคนกลาง พ่อมีพี่พรรณพงศ์เป็นลูกชายคนโปรด มีพี่พุดจีบเป็นลูกสาวใหญ่คนแรกที่พ่ออุ้มชูพาไปเที่ยวเมื่อเล็ก ๆ โตขึ้นยังได้อวดลูกสาวสวย จะได้คู่เป็นเนติบัณฑิตแล้พ่อยังมีพิณรมย์ลูกสาวคนเล็กน่ารักน่าเอ็นดู แต่ก็เอ็นดูไม่อาจเทียบกับพรรณพงศ์ในหัวใจพ่อ พิณรมย์เรียนไม่เก่ง ตัวเขากับพรพุฒิจึงถูกลืมเจ้าลูกชายสองคนที่ไม่ค่อยประจบเอาใจพ่อได้แต่ง่วนกับงานของตน...” (โบตั๋น สุดแต่ใจจะไขว่คว้า, 2528, น. 107-108)

 จากข้อความข้างต้นแสดงให้เห็นว่าผู้ใหญ่ทุกคนชื่นชมยินดีกับพัฒนะยกเว้นบิดาของเขาเอง และเขาก็หวังลึก ๆ ว่าจะได้รับคำชมเชยจากบิดา แต่เขาก็ไม่เคยได้รับคำชมเชยจากบิดาเลยกระนั้นพัฒนะก็เชื่อว่าบิดาไม่ได้เกลียดชังอะไรเขา รักเขาเหมือนกัน บิดามักจะลืมพัฒนะเพราะเขาเป็นบุตรคนกลางในใจจริงแล้วพัฒนะต้องการความรักความเชื่อใจและความไว้วางใจจากบิดา

 6.2.2 ความซับซ้อนด้านความไม่น่าเชื่อถือ

 สำหรับความซับซ้อนด้านความไม่น่าเชื่อถือ คือลักษณะของเป็นคนที่เชื่อไม่ได้ ไม่ไว้วางใจในความสามารถของบุคลนั้น พบเฉพาะในพัฒนะ จากเรื่องสุดแต่ใจจะไขว่คว้า ดังตัวอย่างเหตุการณ์ตอนที่พัฒนะเปิดอู่ซ่อมรถเป็นของตนเอง บิดาของเขาพูดว่าพัฒนะยังเด็กและด้อยประสบการณ์ ถ้าบิดาของเขามีรถก็จะไม่ยอมมาซ่อมอู่พัฒนะ ดังข้อความ

 “... ให้มันเสียงานเอาเถอะวะ กลัวแต่ว่าเขาเห็นเอ็งเป็นเด็กทำรถเขาพังมากขึ้นนะซี” พัดอึ้งไปนาน แต่สีหน้าปรกติ หัวใจของเขาเหมือนจะแฟบติดกระดูด

 “ถ้าข้ามีรถข้าไม่ให้เองซ่อมแน่ เด็กพึ่งจบมัธยมทำงานกับช่างตี๋ได้ไม่กี่วัน” พ่อพูดเรื่อย ๆ โดยไม่คำนึงถึงน้ำใจของพัด พ่อแม่ไม่หวังร้ายอะไรกับลูกชาย พัดก็รู้ พ่อเพียงแสดงความคิดเห็น หรือจะว่าไปแล้วก็เป็นห่วงนั่นแหละ แต่ความเป็นห่วงที่พ่อมีต่อพัดนั้นแฝงด้วยความเชื่อถือลูกชายอยู่มาก พ่อคิดว่าอู่ของพัดจะไปไม่รอด เมื่อแม่ออกทุนให้พัดทำอู่ พ่อคัดค้านคอเป็นเอ็น แต่พัดไม่รู้พ่อแม่เถียงกันอยู่ในห้องหรือเวลาที่พัดไม่อยู่ แม่ก็ไม่เล่าให้พัดฟัง ไม่อยากให้ลูกชายเสียกำลังใจ...” (โบตั๋น สุดแต่ใจจะไขว่คว้า, 2528, น. 84-85)

 จากข้อความแสดงให้เห็นว่าพัฒนะอายุยังน้อยด้อยประสบการณ์ แล้วมาเปิดอู่ซ่อมรถเอง บิดาของเขามีความเห็นว่าลักษณะของพัฒนะไม่น่าเชื่อว่าจะซ่อมได้ดีกว่าอู่ใหญ่ ๆ ช่างทำงานมีประสบการณ์มานานกว่า

 6.2.3 ความซับซ้อนด้านความเอื้อเฟื้อเผื่อแผ่

 สำหรับความซับซ้อนด้านความเอื้อเฟื้อเผื่อแผ่ คือ การช่วยเหลือเกื้อกูลด้วยวัตถุสิ่งของโดยไม่หวังผลตอบแทน พบเฉพาะในนิรัติศัย จากเรื่องทิพย์ดุริยางค์ ดังตัวอย่างเหตุการณ์ตอนที่นายนิวัติถามความคิดเห็นนิรัติศัยเกี่ยวกับนีน่า ดังข้อความ

 “…นายนิวัติได้แต่พยักหน้า แอบถามความเห็นหลานชาย เรื่องน้องสาวคนใหม่ นิรัติศัยเพียงยิ้ม ๆ และบอกว่าสวยดีแต่ไม่แสดงความสนใจเป็นพิเศษ “ไม่ตรงสเป๊กว่างั้นเถอะชอบแบไทย ๆ ” คนเป็นปู่ว่า

 “ไม่เชิงหรอกครับ เพียงแต่ผมไม่ได้มองนีน่าแบบผู้หญิงทั่วไป ผมถือว่าเขาเป็นน้อง เมื่อเป็นน้องแล้วสวยหรือไม่สวย ดีหรือไม่ดีก็คือน้อง อยู่รั้วบ้านเดี๋ยวกัน กินข้าวหม้อเดียวกันนั้นเอง”

 “ดี มันต้องอย่างนี้สิ” นายนิวัติชอบใจ นิรัติศัยไม่เข้าใจว่าทำไมปู่ถึงชอบคำตอบเขานักนั่นเพราะคำตอบของเขาทำให้นิวัติแน่ใจว่าเขาคิดไม่ผิดที่จะให้นิรัติศัยดูแลที่ดินผืนนี้ไว้เป็นที่พักพิงของลูกหลานในตระกูลเผื่อใครตกยากลำบากขออาศัย ไม่เห็นแก่ตัว เห็นแก่เงิน เขาไม่อยากให้ลูกหลานชายที่ตรงนี้เพื่อสร้างคอนโดสูงห้าสิบชั้นแล้วเก็บเงินไว้สร้างความสุขส่วนตัวจนเกินขนาดอย่างนิพัทธ์กับนาถนิษฐา “อย่าลืมนะที่ปู่เคยบอกว่าให้ญาติ ๆ พักพิงอาศัยอยู่ได้ แต่ไม่เลี้ยง เคยตัว ให้ทำงานเลี้ยงตัวเองมีให้ทุนช่วยบ้าง แต่ไม่ใช่ให้ไปถลุง …” (โบตั๋น ทิพย์ดุริยางค์, 2538, น. 272)

 จากข้อความข้างต้นแสดงให้เห็นว่านิวัติปู่ของนิรัติศัยถามความเห็นเกี่ยวกับนีน่าว่าเป็นอย่างไร ซึ่งนิรัติศัยเห็นว่าเป็นพียงน้องสาวเท่านั้น ดีหรือไม่ดีอย่างไรก็คือน้อง อยู่บ้านเดียวกัน กินข้าวหม้อเดียวกัน ซึ่งนิวัตพอใจในคำตอบของหลานชายและเชื่อว่านิรัติศัยจะดูแลที่ดินผืนนี้ไว้เป็นที่พักพิงของลูกหลานในตระกูลเผื่อใครตกยากลำบากก็มาขออาศัยนิรัติศัยคงให้ความช่วยเหลือเกื้อกูลญาติพี่น้อง

 จากการวิเคราะห์ข้างต้นสรุปได้ว่าความซับซ้อนในความสัมพันธ์กับบุคคลและสังคมของตัวละครเอกชาย ทั้ง 2 ลักษณะ คือ ตัวละครเอกชายที่มีมนุษยสัมพันธ์ มีความซับซ้อนด้านความโหดเหี้ยม, ความน่าเกรงขาม และตัวละครเอกชายที่ไม่มีมนุษยสัมพันธ์ มีความซับซ้อนด้านต้องการความรักความอบอุ่นจากครอบครัว, ความไม่น่าเชื่อถือ, ความเอื้อเฟื้อเผื่อแผ่

 7. ความซับซ้อนในทัศนคติการดำเนินชีวิต

 จากการวิเคราะห์ความซับซ้อนในทัศนคติการดำเนินชีวิตของตัวละครเอกชาย ซึ่งมี 3 ลักษณะ คือ ตัวละครเอกชายที่มีทัศนคติยึดถือความเป็นอิสสระเสรี ตัวละครเอกชายที่มีมีทัศนคติยึดถือความซื่อสัตย์ในความรัก และตัวละครเอกชายที่มีมีทัศนคติยึดถืออำนาจวัตถุนิยม ดังตารางที่ 3.7

**ตารางที่ 3.7**

*ความซับซ้อนในทัศนคติการดำเนินชีวิตของตัวละครเอกชาย*

|  |  |  |  |
| --- | --- | --- | --- |
| ทัศนคติการดำเนินชีวิต | ตัวละคร | นวนิยายเรื่อง | ความซับซ้อน |
| 1. ยึดถือความเป็นอิสสระเสรี | โรเบิร์ตพัฒนะภูริภพเมธาวี | ผู้หญิงคนนั้นชื่อบุญรอดสุดแต่ใจจะไขว่คว้าตะวันชิงพลบกล้วยไม้กลีบช้ำ | 1. ความไม่เชื่อถือ |
| 2. ยึดถือความซื่อสัตย์ในความรัก | สยามนิรัติศัยนภมัยณัฐพล | สายสัมพันธ์ทิพย์ดุริยางค์แค่เอื้อมสุดทางฝันวันฟ้าใส | 1. ไม่พบความซับซ้อนบุคลิกภาพ |
| 3. ยึดถืออำนาจวัตถุนิยม | คมอริน | ภาพลวงเล่ห์ | 1. ความต้องการเป็นที่ยอมรับของสังคม |

จากตารางสรุปได้ว่า ความซับซ้อนในทัศนคติการดำเนินชีวิตของตัวละครเอกชายทั้ง 10 คน 3 ลักษณะ คือ ตัวละครเอกชายที่มีทัศนคติยึดถือความเป็นอิสสระเสรี มีความซับซ้อนด้านความไม่น่าเชื่อถือ และตัวละครเอกชายที่มีทัศนคติยึดถือความซื่อสัตย์ในความรัก ไม่พบความซับซ้อน ส่วนตัวละครเอกชายที่มีทัศนคติยึดถืออำนาจวัตถุนิยม มีความซับซ้อนด้านความต้องการเป็น ที่ยอมรับของสังคม ดังนี้

7.1 ตัวละครเอกชายที่มีทัศนคติยึดถือความเป็นอิสสระเสรี

 จากการวิเคราะห์ตัวละครเอกชายที่มีทัศนคติยึดถือความเป็นอิสสระเสรี ทั้ง 4 คน ได้แก่ โรเบิร์ต จากเรื่องผู้หญิงคนนั้นชื่อบุญรอด, พัฒนะ จากเรื่องสุดแต่ใจจะไขว่คว้า, ภูริภพ จากเรื่องตะวันชิงพลบ, เมธาวี จากเรื่องกล้วยไม้กลีบช้ำ ปรากฏความซับซ้อนบุคลิกภาพ 1 ด้าน คือ ความซับซ้อนด้านความไม่น่าเชื่อถือ

 สำหรับความซับซ้อนด้านความไม่น่าเชื่อถือ คือลักษณะของเป็นคนที่เชื่อไม่ได้ ไม่ไว้วางใจในความสามารถของบุคลนั้น พบเฉพาะในพัฒนะ จากเรื่องสุดแต่ใจจะไขว่คว้า ดังตัวอย่างเหตุการณ์วันสว่างชื่นชมในความสามารของพัฒนะแต่บิดากับมารดาเห็นว่าพัฒนะไม่เชื่อในความสามารถ ดังข้อความ

 “... อ้าวหนูอ่านในหนังสือพิมพ์ มีคนเขาคิดเรื่องเรือบินที่รังสิตหรือปทุมอะไรป้า” วันสว่างมีความเชื่อของหล่อนอยู่ “แล้วคนที่เขาคิดรถไถนาไง หนูอ่านเจอในหนังสือพิมพ์ พ่อยังว่าเขาเก่งจบแค่ประถมเท่านั้นสมองดี”

 “แล้วหนูนึกว่าไอพัดมันเก่งยังงั้นเหราะ โธ่ สอบเกือบตกทุกปี ซ่อมแล้วซ่อมอีก คนนั้นเขาสมองดี แต่ไม่มีโอกาสได้เรียน เจ้าพัดมันมีโอกาสจะเรียนมันไม่ค่อยอยากเรียน อยากเป็นช่างฟิต เฮ้อ ป้ากลัว แต่ว่าชีวิตมันจะอยู่แค่ช่างฟิตนะซี เอาเถอะ เลี้ยงตัวเองได้ก็บุญแล้วไม่ได้หวังเป็นที่พึ่งพาของพ่อแม่น้องนุ่งหรอก มันก็ไม่ใช่พี่คนโต”

 ถึงอย่างไรแม่ก็อดเห็นด้วยกับพ่อไม่ได้ว่าพงศ์ลูกชายคนโตน่าจะไปได้ดีกว่าพัดเพราะพงศ์เรียนเก่ง สมองเป็นเลิศ ความจำดีเยี่ยม พงศ์น่าจะเรียนสูง ๆ ทำงานดี ๆ ได้เงินมาก ๆ และมีเกียรติยศอาจจะมีอำนาจวาสนาเป็นเจ้าคนนายคน...” (โบตั๋น สุดแต่ใจจะไขว่คว้า, 2528, น, 26)

 จากข้อความข้างต้นแสดงให้เห็นว่าในสายตาของวันสว่างเห็นว่าพัฒนะเป็นคนดีคนเก่งสารพัดสามารถทำอะไรได้หลายด้าน แต่บิดามารดาของพัฒนะไม่เชื่อว่าพัฒนะจะเก่งเพราะสอบเกือบตกทุกปี ซ่อมแล้วซ่อมอีก พัฒนะจะสามารถทำงานให้สำเร็จได้อย่างไรโอกาสเขาคงเป็นได้แค่ช่างฟิตช่างซ่อม ถ้าทำงานเลี้ยงตัวเองได้ก็ดีแล้ว

 7.2 ตัวละครเอกชายที่มีทัศนคติยึดถือความซื่อสัตย์ในความรัก

 จากการวิเคราะห์ตัวละครเอกชายที่มีทัศนคติความรักความซื่อสัตย์ ทั้ง 4 คน ได้แก่ สยาม จากเรื่องสายสัมพันธ์, นิรัติศัย จากเรื่องทิพย์ดุริยางค์, นภมัย จากเรื่องแค่เอื้อม, ณัฐพล จากเรื่องสุดทางฝันวันฟ้าใส ไม่ปรากฏความซับซ้อนบุคลิกภาพ

 7.3 ตัวละครเอกชายที่มีทัศนคติยึดถืออำนาจวัตถุนิยม

 จากการวิเคราะห์ตัวละครเอกชายที่มีทัศนคติยึดถืออำนาจวัตถุนิยมทั้ง 2 คน ได้แก่ คม จากเรื่องภาพลวง, อริน จากเรื่องเล่ห์ ปรากฏความซับซ้อนบุคลิกภาพ 1 ด้าน คือ ความซับซ้อนด้านความต้องการเป็นที่ยอมรับของสังคม

 สำหรับความซับซ้อนด้านความต้องการเป็นที่ยอมรับของสังคม คือลักษณะที่เห็นด้วยของคนส่วนใหญ่ในสังคมว่าดี ถูกต้อง พบเฉพาะในคม จากเรื่องภาพลวง ดังตัวอย่างเหตุการณ์ที่คมกำลังนึกถึงคำสั่งสอนของบิดา แต่คมก็ไม่สามารถทำตามได้ ดังข้อความ

 พ่อสั่งอะไรเขามากมายให้เขาซื่อสัตย์ ทำงานสุจริต ขยันร่ำเรียนสร้างเนื้อสร้างตัว แต่คมทำตามคำสอนพ่อไม่ได้สักอย่าง เขาอยากสร้างเนื้อสร้างตัว แต่ทำงานเงินเดือนเพียงพันกว่าบาทเมื่อไรจึงจะตั้งตัวได้ เขาต้องการทางลัด ไม่สุจริตหรือ ก็ไม่ผิดกฎหมายตรงไหนนี่นา คมคิด ผิดศีลธรรมหรือ เขาห่างเหินศาสนาเต็มทีแล้ว แม้เมื่อพ่อยังอยู่ก็ไม่ได้มีเวลาพาลูกเข้าวัดหรือสอนศีลธรรม เขารู้เรื่องศาสนาเฉพาะที่เรียนจากครูที่โรงเรียนเท่านั้น และไม่เคยสนใจมากกว่าเพียงเพื่อจะได้สอบผ่านเลื่อนชั้นไป และชีวิตที่ผ่านมาทำให้เขายิ่งห่างเหินกับศาสนายิ่งขึ้น คมพอจะรู้เรื่องพระเครื่องเพราะเพื่อนบางคนห้อยเต็มคอเมื่อถือปืนกลออกรบแต่ไม่เคยมีใครพูดถึงเรื่องหลักศาสนา คมเองยังเคยสงสัยว่าพระจะคุ้มครองหรือในเมื่อออกไปฆ่ากันจนเกลื่อนอย่างนั้น แต่ความสงสัยของเขาไม่ยืนนานเท่าไร เขาลืมและเลิกสนใจกับพระเครื่องโดยสิ้นเชิง...” (โบตั๋น ภาพลวง, 2516, น. 150)

 จากข้อความข้างต้นแสดงให้เห็นว่าคมได้รับการอบรมสั่งสอนจากบิดาในด้านทัศนะของการดำรงชีวิตในด้านดี ให้เขาซื่อสัตย์ ทำงานสุจริต ขยันเรียนสร้างเนื้อสร้างตัว แต่เขาประพฤติไม่ได้ตามแบบอย่างที่บิดาอบรมมา เขาอยากสร้างเนื้อสร้างตัว ทำงานเงินเดือนก็น้อย เขาต้องการทางลัด ไม่สุจริตหรือ คมคิดแบบผิดศีลธรรม แม้ขาเคยอยู่วัดคุณธรรมก็ไม่ได้ซึมซับในจิตใจของเขา คมพยายามทำทุกอย่าเพื่อแสดงให้คนในสังคมยอมรับในตัวของเขาเอง

 จากการวิเคราะห์ข้างต้นสรุปได้ว่าความซับซ้อนในทัศนคติการดำเนินชีวิตของตัวละครเอกชาย ทั้ง 3 ลักษณะ คือ ตัวละครเอกชายที่มีทัศนคติยึดถือความเป็นอิสสระเสรี มีความซับซ้อนด้านความไม่น่าเชื่อถือ และตัวละครเอกชายที่มีทัศนคติยึดถือความซื่อสัตย์ในความรัก ไม่พบความซับซ้อน ส่วนตัวละครเอกชายที่มีทัศนคติยึดถืออำนาจวัตถุนิยม มีความซับซ้อนด้านความต้องการเป็นที่ยอมรับของสังคม